title: Tiedejulkaisu

text: Artikkelien luonne voi vaihdella, ja lehdissä on tavallisesti omat osastonsa erityyppisille artikkeleille. Varsinaiset artikkelit, jotka kuvaavat tutkimuksen tuloksineen, ovat lehtien pääasiallista sisältöä, mutta lisäksi on muitakin:


title: Tiedejulkaisu

text: Lisäksi monissa etenkin aikakauslehtimäisissä julkaisuissa voi olla esimerkiksi kirja-arvosteluja ja lukijakirjeiden osasto. Ne eivät ole vertaisarvioituj, eikä niitä pidetä tieteellisinä artikkeleina.


title: Tiedejulkaisu

text: Eri julkaisusarjat eivät ole keskenään tasa-arvoisia, ja mittareita erojen hahmottamiseksi on kehitetty 1960-luvulta lähtien. Tärkeä mittari on vaikuttavuuskerroin (), joka ilmaisee karkeasti sen, kuinka usein kyseisen julkaisusarjan artikkeleihin viitataan. Vaikuttavuusindeksi on kuitenkin ongelmallinen, sillä sitä on hyvin vaikea määrittää tasapuolisesti, etenkään eri tieteenalojen välistä vertailua ajatellen. Kerroin suosii englanninkielistä julkaisutoimintaa aloilla, joilla julkaisutahti on tiheä ja tuoreeseen tutkimukseen viitataan paljon. Vaikuttavuuskertoimet ovat myös tiedepoliittinen kysymys, sillä niitä laskevat kaupalliset yritykset ja niihin perustuva arviointi vaikuttaa esimerkiksi tutkimusalojen rahoitusvalinnoissa. Kerroin on kuitenkin vain yksi mitta, ja joskus tutkimus voi saada enemmän huomiota pienessä ja kapea-alaisessa lehdessä kuin suuressa ja arvovaltaisemmassa sarjassa. Kunkin tieteenalan tutkijat ovat yleensä melko yksimielisiä parhaista julkaisukanavista.


title: Billy Gibbons

text: William Frederick "Billy" Gibbons (s. 16. joulukuuta 1949 Houston, Texas) on yhdysvaltalaisen ZZ Top -yhtyeen kitaristi ja laulaja. Kitaroinaan hän käyttää mm. Gretschin G6199 "Billy Bo" Jupiter Thunderbird -mallista sähkökitaraa ja vuoden 1959 Gibson Les Paul -kitaraa nimeltään "Pearly Gates". Plektrana hän käyttää käsin tehtyä pesopick -plektraa.


title: Billy Gibbons

text: 1960-luvulla Gibbons innostui rockista esimerkiksi Little Richardin musiikin siivittämänä, vaikka kuunteli ja piti kovasti myös The Beatlesista. ZZ Top perustettiin, kun Gibbons tapasi Dusty Hillin (basso) vuonna 1968. Yhtye soitti aktiivisesti vuoteen 1977 asti ja piti sen jälkeen kahden ja puolen vuoden tauon, jonka aikana Hill ja Gibbons toisistaan tietämättä kasvattivat pitkät parrat. Yhtye nousi maailmanmenestykseen vuoden 1983 levyllään "Eliminator".


title: Billy Gibbons

text: Gibbons on vieraillut monien yhtyeiden ja artistien levyillä:


title: Rintauinti

text: Rintauinnilla tarkoitetaan yhtä tavallisimmista uintitekniikoista ja se on myös kilpailulaji. Puhekielisenä nimityksenä käytetään usein sammakkouintia, koska sen potku muistuttaa sammakon takajalkojen liikettä vedessä. Joidenkin lähteiden mukaan rintauinnin ja sammakkouinnin välille tehdään kuitenkin ero. Rintauinti on teknisesti vaativa ja suhteellisen hidas etenemismuoto. Teknisesti oikeaoppisen rintauinnin uiminen vaatii esimerkiksi polvien hyvää liikkuvuutta. Rintauintia opetetaan kuitenkin jo uimakouluissa, koska puutteellisellakin rintauinnin tekniikalla pääsee eteenpäin, ja rintauinti ei ole fyysisesti erityisen raskasta. Samoista syistä monet kuntouimarit käyttävät rintauintia.


title: Rintauinti

text: Rintauintia uidaan vatsallaan. Vauhti tuotetaan käsivedoilla ja jalkapotkuilla. Yhtä vetoa kohti tehdään yksi potku. Rintauinnissa potkun osuus vauhdin tuottamisesta on muita uintitekniikoita suurempi. Jalat ja kädet liikkuvat toisiinsa nähden symmetrisesti. Käsiveto aloitetaan käsien ja jalkojen ollessa suorana. Kädet avataan vastakkaisiin suuntiin, kunnes ne ovat 90 asteen kulmassa. Sitten kädet puristetaan voimakkaasti yhteen ja palautetaan nopeasti eteen. Rintauinnin potkutekniikka muistuttaa sammakon uintia. Potku aloitetaan koukistamalla jalkoja ja vetämällä sääriä pakaroita päin. Nilkat ovat koukussa ja polvet alaspäin tai alaviistoon. Varsinainen potku suoritetaan kun käsiä ollaan palauttamassa eteen. Jalat suoristetaan ja nilkat kääntyvät osoittamaan sivulle ja lopuksi suoraan.


title: Rintauinti

text: Rintauintisuoritus aloitetaan lähtökorokkeelta hypäten. Liukuvaiheessa sekä lähdön että käännöksen yhteydessä uimari saa suorittaa yhden symmetrisen käsivedon ja potkun veden alla. Uuden säännön mukaan käsivedon yhteydessä voi tehdä rintauintipotkun lisäksi delfiinipotkun. Muista uintilajeista poiketen rintauinnin liu'un pituutta ei ole säännöissä rajoitettu, mutta harva uimari pääsee 15 metriin rintauinnin liu'ulla. Päälaen on noustava pintaan viimeistään siinä vaiheessa kun toinen käsiveto on edennyt hartialinjalle. Yksi sääntötulkintaa vaativa seikka on sekä uinnin että liukuvaiheen aikana suoritettavan potkun oikeellisuus. Potku ei saa olla delfiinipotku, mutta käytännössä pientä jalkojen ylös-alas -liikettä on vaikea havaita. Tätä seikkaa hyödynnetään sekä tietoisesti että huomaamatta, etenkin liukuvaiheessa. Kuten perhosuinnissakin, sekä käännöksissä että maaliintulossa on osuttava seinään molemmilla käsillä yhtäaikaisesti.


title: Rintauinti

text: Kilpailutilanteissa rintauimareiden uintitekniikoista nähdään erilaisia variaatioita. Eri uimarit voivat esimerkiksi pitää päätään erilaisissa asennoissa, jolloin uinti voi näyttää hyvin matalalta tai pää voi nousta huomattavan korkealle käsivedon palautusvaiheen aikana. Lisäksi käsien palauttaminen eteen voi tapahtua joko veden pinnan alapuolella tai aivan pinnassa, mikä näkyy voimakkaina roiskeina.


title: Rintauinti

text: Rintauinnissa kilpaillaan 50, 100 ja 200 metrin matkoilla. Muihin kilpailulajeihin verrattuna rintauinti on hitain.


title: Rintauinti

text: Venäjän Roman Sloudnov oli ensimmäinen, joka ui sadan metrin rintauinnin pitkällä radalla alle minuutin ajassa. Naisissa Neuvostoliiton Galina Stepanova-Prozumenshchykova saavutti viisi olympiamitalia rintauintimatkoilla. Saavutuksen arvoa nostaa se, että kesäolympialaisissa 1964, Stepanova-Prozumenshchykovan voittaessa kultaa 200 metrin rintauinnissa, sadan metrin matka ei ollut vielä kilpailuohjelmassa. Loput olympiamitalinsa, kaksi hopeaa ja kaksi pronssia, hän saavutti vuosina 1968 ja 1972. Tanskan Inge Sørensen taas on nuorin koskaan olympiamitalin yksilölajissa voittanut nainen. Hän oli vain 12-vuotias saavuttaessaan olympiapronssia 200 metrin rintauinnissa kesäolympialaisissa 1936.


title: Rintauinti

text: Suomalaisista Arvo Aaltonen saavutti Antwerpenin olympialaisissa olympiapronssia sekä 200 että 400 metrin rintauinneissa. Koska 400 metrin rintauinti ei enää kuulu kilpailuohjelmaan, Aaltonen on jäämässä lajin ainoaksi suomalaismitalistiksi. Matti Mattson saavutti pitkän radan MM-pronssia 2013. Jarno Pihlava on saavutti muun muassa pitkän radan EM-hopeaa sadan metrin rintauinnissa ja lyhyen radan MM-pronssia molemmilla rintauintimatkoilla.


title: Ilkka Innamaa

text: Ilkka Innamaa (16. maaliskuuta 1949 – 22. marraskuuta 2008) oli suomalaisen Liberaalit-puolueen puheenjohtaja 2005–2008.


title: Ilkka Innamaa

text: Innamaa liittyi Liberaalien jäseneksi keväällä 2004. Hänet valittiin Liberaalien puoluesihteeriksi syksyllä 2004 ja puheenjohtajaksi vuotta myöhemmin.


title: Ilkka Innamaa

text: Ilkka Innamaa valmistui ekonomiksi vuonna 1984 Helsingin kauppakorkeakoulusta. Hän toimi perustamansa 3angle Partners -neuvonantajayhteisön kehitystehtävissä ja neuvonantajana. Innamaa toimi myös Suomen Elektronisen kaupankäynnin yhdistys ry:n puheenjohtajana viisi kautta.


title: Ilkka Innamaa

text: Helsingin kauppakorkeakoulun alumnitoimintaan Innamaa osallistui HSE:n YrittäjäAlumnien johtokunnan jäsenenä ryhmän perustamisesta eli vuodesta 2004 lähtien. Syksyllä 2007 hänet valittiin Yrittäjäalumnien puheenjohtajaksi ja samalla HSE:n alumnihallitukseen. Lisäksi hän oli HSE:n Pienyrityskeskuksen valmentama ja valtuuttama Business Mentor.


title: Karakorumin maantie

text: Karakorumin maantie ("Karakoramin maantie") on maailman korkeimmalla sijaitseva kansainvälinen maantie. Se yhdistää Kiinan ja Pakistanin Karakorum-vuoristossa sijaitsevan Khunjerabin solan kautta, joka on 4 693 metrin korkeudessa. Maantie kulkee 1 200 kilometriä Kiinan Kašgarista Pakistanin Abbottabadin kaupunkiin. Karakorumin maantie on rakennettu kiistellyn Kashmirin alueen läpi ja sillä on merkittävä strateginen ja poliittinen merkitys.


title: Karakorumin maantie

text: Kiinan ja Pakistanin valtiot rakensivat maantien yhteisprojektina. Se valmistui vuonna 1978 yli kahdenkymmenen rakennusvuoden jälkeen. Rakennustöiden aikana useita satoja kiinalaisia ja pakistanilaisia työntekijöitä sai surmansa työmaalla.


title: Jean-Daniel Cadinot

text: Jean-Daniel Cadinot (10. helmikuuta 1944 Pariisi – 23. huhtikuuta 2008) oli ranskalainen homopornoelokuvien tuottaja ja ohjaaja. Hänen studionsa, joka toimii hänen omalla nimellään, oli ensimmäinen laatuaan Ranskassa ja on vielä tänäänkin lajinsa tunnetuin ja arvostetuin. Hänen elokuviensa vaikutus oman genrensä sisällä on ollut merkittävä, sillä filmien omanlaatuinen gay-perspektiivi ja energinen seksuaalisuus voidaan havaita helposti Cadinot'n filmin jälkeen ilmestyneissä muissa genren elokuvissa. Näin esimerkiksi studio Bel Amin filmeissä ja Howard Roffmanin valokuvissa.


title: Jean-Daniel Cadinot

text: Cadinot on syntynyt Pariisissa Montmartren kukkulan juurella Batignollesin korttelissa. Hänen vanhempansa olivat räätäleitä. Viitaten vanhempiensa ammattiin on Cadinot ironisesti todennut, että kun hänen vanhempansa elämäntyönään vaatettivat miehiä, niin puolestaan on ansainnut maineensa riisumalla miehet alasti.


title: Jean-Daniel Cadinot

text: Cadinot itse tajusi jo kahdentoista vuoden iässä olevansa homoseksuaali. Opiskelunsa hän aloitti 60-luvun alussa pariisilaisessa l'École des Arts et Métiers -koulussa ja jatkoi niitä samassa kaupungissa olevassa École Nationale de Photographiessa. Hän aloitti ammatillisen uransa Valois-studioilla, jossa hän ohjasi pedagogisia ja perinteisiä kielenopetukseen liittyviä filmejä.


title: Jean-Daniel Cadinot

text: Nykyisin Cadinot'n perustamaa yritystä johtaa ja tuottajana toimii François Orenn, joka aiemmin teki musiikin useisiin Cadinot'n tuottamiin elokuviin.


title: Jean-Daniel Cadinot

text: Ensiksi Jean-Daniel Cadinot loi uraa valokuvaajana. Hänen alastonvalokuvansa kirjailija ja esseisti Yves Navarresta sekä laulajista ja musiikintekijöistä Patrick Juvet'sta ja Pascal Auriat'sta loivat hänelle mainetta valokuvaajana. Mainetta saatuaan alkoi Cadinot myydä alastonvalokuviaan ja niiden mukana oli myös selvästi homoeroottisiakin valokuvia. Tämä innostikin hänet ohjaamaan ensimmäisen elokuvansa vuonna 1978. Mutta ennen lopullista siirtymistään elokuvan puolella hän valmisti 17 valokuva-albumia, joita on myyty yhteensä yli 170 000 kappaletta.


title: Jean-Daniel Cadinot

text: Oman yrityksensa French Artin kautta Cadinot toteutti ensimmäisen gay-filminsa "Tendres adolescents". Tämän jälkeen Cadinot teki tusinan verran 16 mm:n tekniikalla toteutettuja filmejä omalle tuotantoyhtiölleen, ja tietenkin oman studionsa nimissä. Ensimmäisestä filmistään lähtien Cadinot on yleensä käsitellyt filmeissään jotain erityistä teemaa, kuten partiopoikien retkeä, metsäpaloa, elämää sisäoppilaitoksessa tai matkaa Venetsiaan. Viimeisimmissä töissä on painottunut voimakkaasti pohjoisafrikkalainen ympäristö ja näyttelijät. Tavallaan tässä on ollut kädenojennusta Ranskan yhteiskunnassa olevien etnisten ristiriitojen ratkaisemiseksi, ranskalaisten tulee huomata ns. siirtotyöläisten hienot ja arvostettavatkin puolet.


title: Jean-Daniel Cadinot

text: Usein elokuvien teemat ovat tavalla tai toisella Cadinot'n omaan elämään liittyviä ja eritoten osa hänen omaa nuoruuteensa. Ensimmäiset filmit olivat useimmiten rakennettu tavanomaisille gay-filmien kohtauksille tai jopa ns. hardcore-kohtauksille. Usein näitä kuitenkin sekoitettiin tyylillä yhteen ja samaan kokonaisuuteen.


title: Jean-Daniel Cadinot

text: Cadinot'n ohjaamat ja/tai tuottamat elokuvat ovat usein valaistukseltaan tai lähestymistavaltaan homoseksuaalisuuteen keveästi ja leikkisästi suhtautuvia. Niissä on usein dialogi, joskin hyvin minimaalinen ja kyse on satunnaisista kohtaamisista, jotka johtavat tilanteessa olevat henkilöt intiimiin kanssakäymiseen keskenään. Mutta viime vuosina Cadinot'n filmit ovat tulleet usein perinteisemmiksi kuin aiemmin ja niitä on ehkä hivenen vaikeampi erottaa muista Euroopassa ja Yhdysvalloissa tuotetuista genren elokuvista. Nykyisin myös Cadinot'n filmeissä seksikohtaukset tulevat entistä keskeisemmälle sijalle ja jopa nousevat tärkeämmiksi kuin esimerkiksi tilanteen järjestely ja ympäristö, missä filmin tapahtumat liikkuvat.


title: Jean-Daniel Cadinot

text: Elokuvien keskeisimmät näyttelijät ovat usein (varhemmissa elokuvissa huomattavasti vähemmän kuin uusimmassa tuotannossa) hoikkia ja nuoria. Näyttelijät ovat muuttuneet selvästi yhteiskunnan yleisten trendien mukaisesti. Lisäksi akrobaattiset asennot ovat lisääntyneet ja sukuelinten koon merkitys on kasvanut. Nämä tuntuvat selvästi Yhdysvalloista tulleilta vaikutteilta, jotka ovat siirtyneet myös Cadinot'n tuotantoon. Poikkeavaa kuitenkin Cadinot'lla on aina ollut erilaisen etnisen taustan omaavien näyttelijöiden käyttö. Siitä ei myöskään ole tehty numeroa amerikkalaisten interrasiaalisten elokuvien tapaan. Uusimmissa lähes kaikki oleelliset roolit on miehitetty Pohjois-Afrikasta lähtöisin olevilla nuorilla. Samoin filmien kuvauspaikat ovat olleet myös muualla kuin Ranskassa.


title: Jean-Daniel Cadinot

text: Itä-Euroopan vapautuminen kommunismista avasi ovat myös gay-elokuvien tuotannolle kyseisissä maissa. Eritoten Tšekki ja Unkari ovat olleet myös Cadinot'n elokuvien kohteena ja näiden maiden nuoret miehet ovat saaneet tilaisuuksia.


title: Jean-Daniel Cadinot

text: Cadinot'n filmit ovat saaneet osakseen runsaasti arvostusta. Ehkä niiden kaupallinen menestys lienee paras osoitus arvostuksesta ja varsinkin kun nyt yhä useammin ilmestyy "The Best" nimikkeen alla otteita aiemmista elokuvista.


title: Jean-Daniel Cadinot

text: Uusin ammatillinen tunnustus on parhaan ohjaajan palkinto elokuvasta "Secrets de Famille" Barcelonan Heat Gay -festivaaleilla vuonna 2004.


title: Jean-Daniel Cadinot

text: Televisiosarjassa "Älä kerro äidille", sen brittiversiossa, elokuvan päähenkilö toteaa ykskantaan, että Cadinot'n gay-elokuvat ovat alansa parhaita.


title: Välikieli

text: Välikielellä tarkoitetaan ohjelmointikieltä, jota käytetään apuna korkeamman tason ohjelmointikielten kääntäjien toteutuksessa. Korkean tason ohjelmointikielen kääntäjä ei tuota suoraan konekielistä koodia, vaan kääntää lähdekielisen ohjelman ensin tälle välikielelle. Välikielen kääntäjän ja linkittäjän avulla saadaan sitten tuotettua varsinainen suorituskelpoinen konekielinen ohjelma. Välikielitasoja voi myös olla useampia. Esimerkiksi alimpana välikielenä voi toimia assembly-kieli. Tämän yläpuolella voi olla jokin toinen välikieli ja vasta tämän yläpuolella varsinainen korkean tason kieli.


title: Välikieli

text: Välikielien käytön avulla korkean tason ohjelmointikielten kääntäjien toteuttaminen yksinkertaistuu ja tehostuu. Samalla kääntäjistä voidaan tehdä luotettavampia. Samaa välikieltä voidaan käyttää useiden eri korkean tason ohjelmointikielten kääntäjien toteuttamisessa, jolloin samaa koodia voidaan paremmin hyödyntää. Välikielinen koodi on suoraan luettavissa, joskin yleensä hiukan alkuperäistä korkean tason lähdekoodia kryptisempää.


title: Välikieli

text: Esimerkkinä välikielestä voitaneen mainita Microsoftin MSIL (Microsoft Intermediate Language), jota käytetään .NET-ohjelmoinnissa.


title: Välikieli

text: Välikielenä voidaan käyttää myös jotakin melko korkean tason ohjelmointikieltä, kuten C++-, Java-, FORTRAN- tai BASIC-kieltä. Tätä korkeamman tason ohjelmointikielen kääntäjän voi toteuttaa sopivaa jäsennintä käyttäen.


title: Shenyang

text: Shenyang () on Liaoningin maakunnan pääkaupunki Koillis-Kiinassa. Kaupunki on tunnettu aikoinaan nimellä Mukden. Kaupunki tunnetaan Kiinaa hallinneen Qing-dynastian syntypaikkana. Vuonna 2010 Shenyangissa oli 5 718 232 asukasta.


title: Shenyang

text: Arkeologit ovat ajoittaneet varhaisimmat merkit ihmisasutuksesta Shenyangin alueelta 10 200 vuoden päähän Kiinan neoliittiselle kivikaudelle. Alueelta on löytynyt myös hautapaikkoja taistelevien läänitysvaltioiden ja Han-dynastian ajoilta ennen ensimmäistä vuosituhatta. Liao-dynastian ja džurtšenien perustaman Jin-dynastian aikana Shenyang tunnettiin nimellä Shenzhou. Varsinainen kaupunki alkoi kuitenkin kehittyä Ming-dynastian keisari Zhu Yuanzhangin määrättyä sen rakentamisen. Myöhemmin kaupunki kehittyi paikalliseksi kaupan ja käsityöläisten keskukseksi. Džurtšenien päällikkö Nurhaci valitsi kaupungin johtamansa myöhemmän Jin-dynastian keskukseksi ja rakennutti keisarillisen palatsin vuonna 1625. Palatsi on jäljellä edelleen ja se on suosittu turistikohde. Nurhacin poika Hong Taiji nimesi Jin-dynastian uudelleen Qing-dynastiaksi, joka sittemmin hallitsi koko kiinaa. Shenyang sai nimen Mukden tai Shengjing. Džurtšenihistorian kautta kaupunki tunnetaan Qing-dynastian syntypaikkana.


title: Shenyang

text: Konetehtaan perustaminen vuonna 1895 aloitti kaupungin teollistumiskehityksen ja vuonna 1898 venäläisten rakentama rautatie yhdisti kaupungin Etelä-Mantšurian rautatieverkkoon. Japani miehitti Mantšurian vuonna 1931 ja perusti alueelle hallitsemansa nukkevaltio Mantšukuon seuraavana vuonna. Shenyang, jonka lähistöllä oli merkittäviä hiili- ja rautaesiintymiä, kehittyi Mantšurian teolliseksi keskukseksi. Toisen maailmansodan päättyessä ja japanilaisten vetäytyessä Neuvostoliiton joukkojen tieltä he tuhosivat suuren osan kaupungin tehtaista. Kiinan kommunistit rakennuttivat tehdasinfrastruktuurin uudelleen viisivuotissuunnitelmassa vuosina 1953–1957 ja siitä tuli jälleen tärkeä teollisuuden keskus Maon valtakaudella. Taloudellisen vapauden lisäännyttyä Maon jälkeen kaupunki on pyrkinyt vähentämään riippuvuuttaan raskaasta teollisuudesta.


title: Shenyang

text: Piirikuntatasolla kaupunki jaetaan 13 osaan seuraavasti (numerointi kuten oheisessa kuvassa):


title: Shenyang

text: Shenyangin metron ensimmäinen linja avattiin syyskuussa 2010. Shenyang Taoxianin kansainvälinen lentoasema palvelee kaupunkia.


title: Shenyang

text: Vuonna 2012 Shenyangin bruttokansantuote oli 660,68 miljardia renminbiä. Tärkeitä teollisuudenaloja kaupungissa ovat laite-, auto- ja autonosateollisuus, sekä lääke-, kemikaali- ja elintarviketeollisuus. Huomattavan suuri osa kaupungin yrityksistä on valtion omistamia. Kaupungissa toimii Shenyangin lentokonetehdas.


title: Vilho Ylönen

text: Vilho Ilmari Ylönen (31. toukokuuta 1918 Hankasalmi – 8. maaliskuuta 2000 Konnevesi) oli suomalainen ampuja ja olympiamitalisti. Ammunnan lisäksi hän kilpaili sotilaspartiohiihdossa ja ampumahiihdossa. Suomen vuoden urheilijaksi Ylönen valittiin vuonna 1958, ja samana vuonna hän oli myös suosituin suomalainen Viikkosanomien yleisöäänestyksessä.


title: Vilho Ylönen

text: Vilho Ylönen on ainut suomalainen urheilija, joka on voittanut olympiamitalin sekä kesä- että talvikisoissa, tosin talvikisojen mitali tuli näytöslajina olleesta sotilaspartiohiihdosta, eikä näin ollen ole virallinen olympiamitali. Kaikkiaan Ylönen osallistui viisiin olympialaisiin.


title: Vilho Ylönen

text: Talvikisoissa Ylönen sai olympiahopeaa Suomen joukkueessa Sankt Moritzissa 1948 sotilaspartiohiihdossa.


title: Vilho Ylönen

text: Rooman kesäolympialaisten vapaakivääriammunnassa 1960 Ylönen ampui napakympin väärään tauluun ja putosi kakkostilalta neljänneksi.


title: Vilho Ylönen

text: Ammatiltaan Ylönen oli aliupseeri. Hänen työpaikkansa oli Hämeen lennosto Tikkakoskella. Sotilasuran jälkeen hän toimi Tikkakoski Oy:n asetehtaan edustajana.


title: Corpse Bride

text: Corpse Bride ("Tim Burton's Corpse Bride") on vuonna 2005 ensi-iltansa saanut Tim Burtonin ja Mike Johnsonin ohjaama stop motion -animaatioelokuva. Päähenkilöiden ääninä ovat Johnny Depp, Helena Bonham Carter ja Emily Watson. Tapahtumat sijoittuvat viktoriaaniselle aikakaudelle 1800-luvun Englantiin.


title: Corpse Bride

text: "Corpse Bride" on Tim Burtonin toinen kokopitkä stop-motion-animaatio. Ensimmäinen oli vuoden 1993 elokuva "Painajainen ennen joulua", ja sen tyyliä noudattaen myös tässä elokuvassa ulkoasu ja värisävyt ovat hyvin tummia.


title: Corpse Bride

text: "Corpse Bridea" tehtiin samoihin aikoihin Burtonin toisen, vuonna 2005 ensi-iltansa saaneen elokuvan "Jali ja suklaatehdas" kanssa.


title: Corpse Bride

text: "Corpse Bride" menestyi kohtalaisesti elokuvateattereissa, mutta sai lähes kaikilta Suomenkin lehdiltä viisi tähteä.


title: Corpse Bride

text: Elokuva sijoittuu tuntemattomaan eurooppalaiseen kylään. Victor Van Dort (Johnny Depp) on uusrikkaiden yläluokkaisiksi haluavien kalakauppiaiden (Tracey Ullman ja Paul Whitehouse) 19-vuotias poika. Victoria Everglot (Emily Watson) puolestaan on köyhtyneiden aristokraattien (Joanna Lumley ja Albert Finney) laiminlyöty tytär. Van Dortit ja Everglotit aikovat solmia perheiden välille liiton naittamalla Victorian ja Victorin toisilleen. Nuoret itse pelkäävät tulevansa avioliiton myötä onnettomiksi, mutta tavatessaan he rakastuvat toisiinsa välittömästi. Victor sotkee kömpelyyttään harjoitusvihkiäiset ja pakenee metsään. Metsässä hän harjoittelee vihkivaloja ja asettaa lopuksi sormuksen maasta sojottavaan puunjuureen.


title: Corpse Bride

text: ”Juuri” on kuitenkin tosiasiassa erään murhatun naisen sormi. Riekaleiseen hääpukuun sonnustautunut Emily (Helena Bonham Carter) nousee haudastaan uskoen olevansa nyt Victorin laillisesti vihitty vaimo. Kauhistunut Victor pakenee, mutta Emily saa hänet kiinni ja siirtää hänet Kuolleiden maahan. Manalassa Emily esittäytyy Victorille. Hänet murhattiin metsässä hänen odottaessaan siellä sulhastaan yksin valtavien myötäjäistensä kera. Sillä välin Victorian vanhemmat saavat kuulla, että Victor on nähty toisen naisen kanssa, mikä saa heidät epäluuloisiksi.


title: Corpse Bride

text: Manalassa Emily antaa Victorille häälahjaksi tämän vuosia sitten kuolleen koiran. Victor itse tahtoo kuitenkin vain päästä takaisin Victorian luo. Hän suostuttelee Elder Gutknechtin (Michael Gough), manalan ystävällisen valtiaan, lähettämään hänet ja Emilyn väliaikaisesti Elävien maahan teeskennellen haluavansa esitellä Emilyn vanhemmilleen. Kotona Victor lähtee tapaamaan Victoriaa, ja he tunnustavat rakkautensa toisilleen. Emily näkee parin yhdessä ja raahaa Victorin takaisin Kuolleiden maahan. Manalassa Emily syyttää Victoria valehtelusta ja nimittää Victoriaa ”toiseksi naiseksi”.


title: Corpse Bride

text: Victoria kertoo vanhemmilleen, että eräs kuollut nainen on pakottanut Victorin naimisiin kanssaan, mutta Everglotit luulevat Victorian menettäneen järkensä ja lukitsevat hänet huoneeseensa. Victoria onnistuu pakenemaan, ja menee tunteettoman pastori Galswellsin (Christopher Lee) pakeille. Victorian tarina ruumismorsiamesta kuitenkin iljettää pastoria, joka palauttaa tytön takaisin vanhemmilleen. Koska Victoria ei kyetä enää tavoittamaan, Everglotit päättävät naittaa Victorian varakkaalta vaikuttavalle lordi Barkis Bitternille (Richard E. Grant). Victoria yrittää vastustella, mutta hänen vanhempansa ovat järkähtämättömiä.


title: Corpse Bride

text: Tällä välin Victorin petoksen masentama Emily alkaa tajuta, että Victor ja Victoria kuuluvat toisilleen, vaikka hänen ystävänsä mato (Enn Reitel) ja mustaleski (Jane Horrocks) yrittävät väittää toisin. Victor pyytää Emilyltä anteeksi valheitaan, ja he tekevät sovinnon.


title: Corpse Bride

text: Pian sen jälkeen Victorin vastamenehtynyt ajuri (Paul Whiteman) saapuu manalaan ja kertoo Victorille, että Victoria aikoo naida lordi Barkisin. Victor tuntee itsensä petetyksi. Elder Gutknecht toteaa, etteivät Emily ja Victor ole laillisesti naimisissa, koska Victor on yhä elävä mutta Emily ei. Menetettyään Victorian lopullisesti Victor päättää tappaa itsensä ja ryhtyä Emilyn lailliseksi aviomieheksi. Vainajat lähtevät Elävien maahan vihkiäkseen Victorin ja Emilyn avioliittoon kylän kirkossa. Elävät säikähtävät vainajia ensin, mutta heidän pelkonsa kaikkoaa pian heidän tunnistaessaan vainajien joukossa kuolleita rakkaitaan.


title: Corpse Bride

text: Sillä välin lordi Barkis saa suureksi suuttumuksekseen tietää, että Victoria on rahaton eikä tytön vanhemmilla ole antaa Barkisille myötäjäiseksi penniäkään. Victoria lähtee talosta kirkolle, jossa Victor on juuri ottamassa sydämen pysäyttävää myrkkyä. Emily huomaa Victorian ja pysäyttää Victorin, sillä hän tietää, ettei hänen tule asettua Victorin ja Victorian onnen tielle. Victor ja Victoria astuvat toistensa luo riemuissaan, mutta lordi Barkis keskeyttää heidät muistuttaen, että Victoria on kaikesta huolimatta yhä hänen vaimonsa. Barkis ilmoittaa haluavansa Victorian myötäjäiset itselleen, tuli mitä tuli. Emily tunnistaa lordi Barkisin entiseksi sulhasekseen, joka murhasi hänet päästäkseen käsiksi hänen myötäjäisiinsä. Lordi Barkis yrittää paeta Victoria panttivankinaan, mutta Victor asettuu häntä vastaan ja he alkavat taistella. Lopulta lordi Barkis riisuu Victorin aseista ja tyrkkää tämän maahan. Hän valmistautuu lävistämään Victorin miekallaan, kun Emily ryntää yllättäen heidän väliinsä ja asettuu Victorin kilveksi. Miekka ei satuta Emilyä, sillä hän on jo valmiiksi kuollut. Emily tarttuu miekkaan ja käskee Barkista lähtemään välittömästi tiehensä. Lordi Barkis suostuu, mutta nostaa sitä ennen ivaten Emilylle maljan. Malja kuitenkin sisältää Victorille tarkoitettua myrkkyä, ja Barkins kuolee kävellessään ovelle. Kuolleet eivät saa koskea eläviin, mutta koska Barkis on nyt kuollut, sääntö ei enää koske häntä. Vainajat ympäröivät hänet ja raahaavat hänet Kuolleiden maahan.


title: Corpse Bride

text: Emily on viimein päässyt riivaajastaan eroon, ja hän antaa Victorin perua hänelle vannomansa vihkivalan. Sitten hän antaa hääkimppunsa Victorialle, kävelee ulos kirkon pihalle ja muuttuu perhosparveksi. Victor ja Victoria jäävät katselemaan kaikkoavia perhosia kirkon portaille.


title: Suomen Ratsastajainliitto

text: Suomen Ratsastajainliitto ry (SRL) on vuonna 1920 perustettu Suomen ratsastusurheilun keskusjärjestö. Vuodesta 1923 SRL on ollut kansainvälisen ratsastusliiton (Fédération équestre internationale, FEI) jäsen. SRL on myös Suomen Olympiakomitean jäsen. SRL edistää ratsastusta yleisenä urheilu- ja liikuntakasvatusmuotona, järjestää ratsastuskilpailuja sekä kehittää ratsastuksenopetusta ja valmennusta Suomessa. Eräs SRL:n tärkeimmistä tehtävistä on turvata hevosen hyvinvointi kaikessa urheilu- ja harrastetoiminnassa.


title: Suomen Ratsastajainliitto

text: Liiton toimistoa johtaa pääsihteeri.


title: Suomen Ratsastajainliitto

text: SRL:n "varsinaisia" jäseniä ovat paikalliset rekisteröidyt ratsastusseurat, joita on noin 500 (tilanne vuonna 2016). Jäsenenä näissä ratsastusseuroissa on noin 45 000 henkeä. Seurat toimivat paikallisen ratsastusurheilun edistämiseksi järjestämällä esimerkiksi valmennuksia, kilpailuja ja koulutusta. Usein ratsastusseurat toimivat ratsastuskoulun tai -tallin yhteydessä. SRL:n "yhteisöjäseniä" ovat SRL:n hyväksymät ratsastuskoulut ja -tallit, muut ratsastuspalveluja tarjoavat yritykset, oppilaitokset tai yhteisöt. Kaikkiaan liiton hyväksymiä jäsentalleja vuoden 2016 lopussa oli 397.


title: Suomen Ratsastajainliitto

text: Ratsastusseuroihin kuulumattomat, SRL:n hyväksymällä ratsastuskoululla tai -tallilla säännöllisesti (vähintään 3 kertaa kuukaudessa) ratsastavat henkilöt ovat "Green Card -jäseniä", joita on noin 3 000.


title: Suomen Ratsastajainliitto

text: SRL:n jäsen- ja tiedotuslehti on kahdeksan kertaa vuodessa ilmestyvä Hippos, joka postitetaan kaikille Ratsastajainliiton jäsenseurojen jäsenille.


title: Suomen Ratsastajainliitto

text: Varsinaisten jäsenten (ratsastusseurojen) edustajat kokoontuvat kerran vuodessa liittokokoukseen, jossa valitaan hallitus (6 jäsentä sekä puheenjohtaja, vuonna 2017 Laura Airaksinen).


title: Suomen Ratsastajainliitto

text: Suomi on jaettu kahdeksaan paikalliseen alueeseen, joissa aluejaostot organisoivat ja koordinoivat liiton toimintaa paikallistasolla. Jokainen jäsenseura kuuluu johonkin näistä paikallisista alueista. Seurat valitsevat alueen kokouksessa aluejaostojen hallitukset.


title: Suomen Ratsastajainliitto

text: SRL:n alaisuuteen kuuluvat ratsastuksen olympialajit kouluratsastus, kenttäratsastus ja esteratsastus. Muut ratsastuslajit ovat matkaratsastus, lännenratsastus, valjakkoajo, vikellys, islanninhevosratsastus sekä vammaisratsastus. FEI:n jäsenenä SRL saa järjestää kansainvälisiä kilpailuja, joissa noudatetaan SRL:n laatimia, FEI:n julkaisemien kansainvälisten kilpailujen ja olympiakisojen kilpailusäännöstöjen pohjalta tulkitsemia kilpailusääntöjä. Jokainen SRL:n jäsenseuran jäsen, joka on maksanut jäsenmaksun, on kilpailukelpoinen jäsenseuran kilpailuissa. Alue- ja kansallisiin kilpailuihin jäsenen on lisäksi anottava seuransa kautta alueellinen tai kansallinen kilpailulupa. Ulkomailla pidettäviin kilpailuihin osallistuminen edellyttää kansallisen kilpailuluvan lisäksi SRL:n kirjallista lupaa.


title: Suomen Ratsastajainliitto

text: SRL valvoo ja hyväksyy ratsastuskouluja ja harrastetalleja. Hyväksymisen edellytyksenä on tiettyjen perusvaatimusten (esimerkiksi koulutettu henkilökunta, sopivat opetushevoset ja turvalliset puitteet) täyttyminen. Ratsastuskoulujen ja harrastetallien vaatimukset eroavat hieman toisistaan: ratsastuskouluissa pääpaino on opetuksen tasossa ja tiloissa, harrastetalleilla puolestaan opetukselle ja puitteille asetetut vaatimukset ovat matalammat ja pääpaino on hevostaitojen opettelussa. Usein harrastetallit ovat erikoistuneet tiettyyn lajiin tai toimintaan, esimerkiksi vaelluksiin, koulu-ja esteratsastukseen. Voi olla myös lännenratsastukseen panostavia talleja.


title: Suomen Ratsastajainliitto

text: SRL:n tallitarkastajat tarkastavat tallien hyväksymiskriteerien täyttymisen uusien tallien kohdalla sekä tarkastavat vuosittain jäsentallit.


Turkestanin autonominen sosialistinen neuvostotasavalta (Turkestanin ASNT) oli Neuvostoliiton varhainen hallintoalue Keski-Aasiassa. Se muodostettiin 30. huhtikuuta 1918 Venäjän keisarikuntaan kuuluneesta Turkestanin aluepiiristä. Turkestanin ASNT:n asukasluku oli noin 5 miljoonaa ja sen pääkaupunki oli Taškent.


title: Turkestanin autonominen sosialistinen neuvostotasavalta

text: Turkestanin ASNT ei ollut pitkäikäinen, sillä 27. lokakuuta 1924 se lakkautettiin ja jaettiin tuolloin perustettujen Turkmenistanin SNT:n, Uzbekistanin SNT:n, Tadžikistanin ASNT:n sekä Karakirgiisien ja Karakalpakkien autonomisten alueiden kesken. Tämä jako oli osa Neuvostoliittoon kuuluneen Keski-Aasian uudelleenjakoa kansallisuuksien mukaan.


title: Espoonkartano

text: Espoonkartano () on Espoon kaupunginosa, joka kuuluu Suur-Kauklahden suuralueeseen. Kaupunginosa sijaitsee Kehä III:n länsipuolella Espoon länsiosissa. Espoonkartanoon kuuluu myös Espoon kylä Järvikylä (). Espoonkartanossa oli 605 asukasta vuodenvaihteessa 2016–2017.


title: Espoonkartano

text: YIT-Yhtymä osti merkittävän maa-alueen Espoonkartanon alueelta Ramsayn suvulta vuonna 2002. Yhtymän tarkoituksena oli aloittaa "Suomen kiinnostavimman uuden asuinalueen" rakentaminen alueelle vuoden 2006 alussa. Suunnitelmat ovat edelleen kesken, ja asukkaat ovat valittaneet niistä. Alueen asemakaavan suunnittelu on osittain aloitettu uudestaan.


title: Espoonkartano

text: Nimensä Espoonkartano on saanut alueella sijaitsevasta Espoon kartanosta, joka mainitaan asiakirjoissa jo vuonna 1495. Alueella on myös kaksi mahdollisesti Suomen vanhinta käytössä olevaa siltaa, Espoonkartanonsillat.


title: Fritz Wetterhoff

text: Adolf Fredrik (Fritz) Wetterhoff (11. heinäkuuta 1878 Helsinki – 2. joulukuuta 1922 Helsinki) oli jääkäriliikkeen merkittävä taustahahmo sekä Suomen ensimmäinen homohistorioitsija.


title: Fritz Wetterhoff

text: Wetterhoff oli alun perin saksalaista, mutta jo varhain Suomeen kotiutunutta sukua. Hänen vanhempansa olivat metsänhoitaja, kirjailija Onni Kurt Alfred Wetterhoff ja Anna Charlotta Johanna Nescher. Wetterhoff pääsi ylioppilaaksi Hämeenlinnan lyseosta 1897, ja hän suoritti oikeustutkinnon 1909. Valmistuttuaan juristiksi Wetterhoff toimi Hämeenlinnassa kaupunginviskaalina. Jo tätä ennen hän oli ollut vuodesta 1906 kaupungissa vt. oikeusneuvosmiehenä ja vt. pormestarina.


title: Fritz Wetterhoff

text: Hänen tuloihinsa nähden suurellinen elämäntyylinsä vei hänet kuitenkin vaikeuksiin, ja häntä epäiltiin kavalluksista. Myös hänen seksuaalinen suuntautumisensa aiheutti ongelmia. Jouduttuaan eroamaan 1912 hän toimi jonkin aikaa Helsingissä asianajajana, mutta muutti vaivihkaa Saksaan vuonna 1913 asettuen Berliiniin. Siellä hän tapasi seksologi Magnus Hirschfeldin ja antoi tälle kuvauksensa Suomen homohistoriasta ja homokulttuurista, joka julkaistiin teoksessa "Die Homosexualität des Mannes und des Weibes" (Miehen ja naisen homoseksuaalisuus), 1914.


title: Fritz Wetterhoff

text: Saksassakaan hänen asianajotoimensa ei menestynyt, ja sodan syttyessä hän joutui lopettamaan toimistonsa. Sujuvaliikkeinen ja vakuuttava Wetterhoff hankkiutui Saksan yleisesikuntaan ja esittäytyi siellä Suomen asioiden erikoistuntijaksi tarjoten palveluksiaan Saksalle.


title: Fritz Wetterhoff

text: Kun hänelle oli ensin kaavailtu jonkinlaista asiamiestehtävää, Wetterhoff liitettiin vapaaehtoisena Kaartin Jalkaväkirykmentti 2:een. Jo palvelusaikanaan hän piti yhteyksiä yleisesikuntaan, sotaministeriöön sekä Saksan ulkoasiainministeriössä toimineeseen Venäjän ja Pohjoismaiden asioiden tuntijaan.


title: Fritz Wetterhoff

text: Wetterhoff oli mukana tekemässä aloitetta suomalaisille vapaaehtoisille Saksassa järjestättävästä sotilaskoulutuksesta, ja hän välitti tiedon Suomeen, kun asiassa tehtiin myönteinen päätös.


title: Fritz Wetterhoff

text: Wetterhoff oli 1918 virkamiehenä Suomen Berliinin-lähetystössä. Vuonna 1919 hän hoiti Suomen vt. pääkonsulin virkaa Hampurissa, ja myöhemmin hänellä oli virka ulkoasiainministeriön sanomalehtitoimistossa (nyk. lehdistöosasto). Wetterhoff kuoli Helsingissä joulukuun alussa 1922.


title: YIT

text: YIT Oyj on suomalainen rakennusalan yritys, joka toimii asunto-, toimitila- ja infrarakentamisen sektoreilla. YIT:n päämarkkina-alueet ovat Suomi, Venäjä, Baltian maat, Tšekki, Slovakia ja Puola.


title: YIT

text: Ruotsalainen insinööritoimisto "AB Allmänna Ingeniörsbyrån" (AIB) avasi vuonna 1912 toimiston Helsinkiin. AIB kuitenkin vetäytyi Suomesta 1919 sisällissodan jälkeen. AIB:n Helsingin-toimiston jatkajaksi perustettiin suomalainen yritys "Ab Allmänna Ingeniörsbyrån - Yleinen Insinööritoimisto Oy" (YIT) vuonna 1920.


title: YIT

text: 1920–30-luvuilla YIT:stä kehittyi Suomen johtava vesilaitosten rakentaja. Yhtiö laajensi myös muille rakentamisen aloille. YIT aloitti kansainvälistymisensä 1900-luvun puolivälin jälkeen. Projektivienti, maa- ja vesirakentaminen sekä urakointi suuntautuivat Neuvostoliittoon ja Lähi-itään.


title: YIT

text: YIT joutui taloudellisiin vaikeuksiin 1960-luvun alussa. "Pellonraivaus Oy" osti pääosan YIT:n osakkeista ja YIT:stä tuli sen tytäryhtiö. Koska pellonraivaus käsitti Pellonraivaus Oy:n toiminnasta enää vain murto-osan, vaihdettiin yhtiön nimeksi "Perusyhtymä Oy" vuonna 1968.


title: YIT

text: Vuonna 1987 Perusyhtymä ja sen tytäryhtiö YIT yhdistettiin "YIT-Yhtymäksi" sen jälkeen, kun Perusyhtymä oli ajautunut talousvaikeuksiin. Muutaman vuoden päästä Yhtymä pudotettiin nimestä pois.


title: YIT

text: Vuonna 1942 perustettu Vesto-ryhmä oli siirtynyt Perusyhtymän omistukseen jo vuonna 1960. Myöhemmin YIT laajensi toimintaansa teollisuuden projekteihin ja kunnossapitoon sekä talotekniikkaan ostamalla suomalaisen Huber Oy:n ja ruotsalaisen Calor Ab:n. 1990-luvun lopulla YIT laajensi talonrakennustoimintaansa yritysostoilla Venäjällä ja Liettuassa. Vuonna 2003 YIT osti ABB:ltä kiinteistötekniset liiketoiminnot Pohjoismaissa, Baltiassa ja Venäjällä. Laajentuminen jatkui vuosina 2008 ja 2010 Keski-Eurooppaan yritysostojen kautta.


title: YIT

text: Kesäkuussa 2013 YIT Oyj jakautui kahdeksi erilliseksi pörssiyhtiöksi, rakennustoimintaan keskittyvään YIT:hen sekä uuteen, kiinteistöpalveluja tarjoavaan yhtiöön Caverion Oyj.


title: YIT

text: Kesäkuussa 2017 tiedotettiin Lemminkäisen sulautumisesta YIT:hen. Tulevan yhtiön liikevaihdoksi arvioidaan noin 3,4 miljardia euroa ja henkilöstömääräksi noin 10 000 työntekijää 11 eri maassa. Tammikuussa 2018 Kilpailu- ja kuluttajavirasto hyväksyi Lemminkäisen ja YIT:n yhdistymisen, ja näin ollen fuusio tapahtui 1. helmikuuta 2018.


title: YIT

text: Vuonna 2018 YIT on ryhtynyt rakentamaan Lestijärven tuulipuistoa, johon tulee 95 tuuliturbiinia.


title: YIT

text: YIT:n osake on noteerattu vuodesta 1995 alkaen Helsingin pörssissä toimialaryhmässä "Teollisuustuotteet ja -palvelut".


title: YIT

text: YIT:n suurimmat osakkeenomistajat 30.9.2018:


title: YIT

text:
Hallintarekisteriin oli merkittynä 9,43 prosenttia osakkeista.
Yhtiön johtoryhmän puheenjohtaja on toimitusjohtaja Kari Kauniskangas. Hän on ollut yhtiön palveluksessa vuodesta 1997 ja toimitusjohtaja vuodesta 2013.


title: Kirill Meretskov

text: Kirill Afanasjevitš Meretskov ( 7. kesäkuuta 1897 Nazarjevo, Venäjä – 30. joulukuuta 1968 Moskova, Neuvostoliitto) oli neuvostoliittolainen sotilaskomentaja, Espanjan sisällissodan ja toisen maailmansodan aikainen armeijakenraali.


title: Kirill Meretskov

text: Meretskov toimi Leningradin sotilaspiirin päällikkönä talvisodan alkaessa, jolloin kaikki Suomeen hyökänneet armeijat olivat hänen johdossaan. Huonon sotamenestyksen seurauksena sodan johto siirrettiin Leningradin sotilaspiiriltä STAVKAlle 9. joulukuuta 1939 ja Meretskov alennettiin Neuvostoliiton 7. armeijan komentajaksi. Meretskov toimi 7. armeijan komentajana talvisodan loppuun saakka. Talvisodan jälkeen hänet nimitettiin yleisesikunnan päälliköksi. Vuonna 1940 hän vastasi 90 000 lisäneuvostosotilaan lähettämisestä Viroon jo aikaisemmin sovittujen 25 000:n tukikohdissa olevan lisäksi. Tammikuussa 1941 Meretskov luovutti yleisesikunnan päällikön tehtävät Georgi Žukoville ja hänestä tuli apulaispuolustuskansankomissaari.


title: Kirill Meretskov

text: Saksan hyökkäyksen toisena päivänä perustettiin Neuvostoliiton asevoimien pääesikunta STAVKA, mihin Meretskov nimitettiin. Syyskuussa Meretskov nimitettiin esikunnan yhteysupseeriksi koillisrintaman ja Karjalan rintaman esikuntiin sekä eteläiseen ja pohjoiseen ryhmään jakautuneen 7. erillisen armeijan komentajaksi Syvärijoelle. 17. joulukuuta 1941 Meretskov nimitettiin Olhavan rintaman komentajaksi. Hän palveli erilaisissa komentajatehtävissä Leningradin ja Karjalan rintamilla.


title: Kirill Meretskov

text: 26. lokakuuta 1944 Meretskov nimitettiin Neuvostoliiton marsalkaksi.


title: Kirill Meretskov

text: Elokuussa 1945 Meretskov johti Neuvostoliiton hyökkäystä Japaniin. Toisen maailmansodan jälkeen Meretskov toimi Primorskin, Moskovan ja Vienanmeren sekä Pohjoisen sotilaspiirin komentajana sekä johti niin sanottuja ”Vystrel”-kursseja. 1955–1964 hän toimii Neuvostoliiton puolustusministerin sotilasopetuslaitoksiin liittyvänä avustajana sekä vuodesta 1964 tarkastajana.


title: Kim Kuusi

text: Kim Olavi Kuusi (s. 28. joulukuuta 1947 Helsinki) on suomalainen säveltäjä ja vuodesta 2011 Teoston hallituksen puheenjohtaja. Hän on koulutukseltaan kauppatieteiden maisteri.


title: Kim Kuusi

text: Hän ja hänen yrityksensä Musicmakers Oy on erikoistunut mainosmusiikin tekemiseen. Yritys on alallaan Suomen suurimpia. Kuusi perusti yrityksen Esa Niemisen kanssa 1980. Musicmakersin Tähtitorni-levymerkille levyttivät 1980-luvulla mm. Maarit Hurmerinta, Paula Koivuniemi ja Jussi Raittinen. Julkaisuja jatkettiin uudelleen 2000-luvulla Plastinka-levymerkillä, jonka vetäjinä toimivat Kuusen lisäksi Kalle Chydenius, Leri Leskinen ja Vellu Maurola (Slow). Plastinkan nimekkäimpiä artisteja ovat Rajaton, Kemopetrol ja Petteri Sariola.


title: Kim Kuusi

text: Kuusi valmistui kauppatieteiden maisteriksi Helsingin Kauppakorkeakoulusta, jossa toimi myös opettajana vuoteen 1975. Opiskelun ohessa Kuusi oli mukana perustamassa Ryhmäteatteria, jonka säveltäjänä ja muusikkona hän toimi 1969–1973. Samaan aikaan hän toimi myös Pihasoittajat-yhtyeessä, jolle hän sävelsi muun muassa Suomea Euroviisuissa vuonna 1975 edustaneen kappaleen ”Viulu-ukko”.


title: Kim Kuusi

text: Euroviisumenestyksen kannustamana Kuusi siirtyi aluksi freelance-musiikkituottajaksi Love Recordsiin ja vuosiksi 1978–1979 Finnlevyn kotimaisen tuotannon johtajaksi. Kuusi on toiminut "Idols"-ohjelman toisen tuotantokauden (2005) päätuomarina. Kuusi sai pitkästä urastaan Elämäntyöpalkinnon Musiikki & Media -tapahtumassa lokakuussa 2017.


title: Kim Kuusi

text: Kim Kuusen vaimo on Kustannusosakeyhtiö Otavan myynti- ja markkinointijohtaja Maija Kuusi. Kim Kuusi on vaimonsa kautta myös Laura Närhen isäpuoli. Hänen appensa oli levymoguli Mosse Vikstedt. Hänen veljiään ovat elokuvaohjaaja Janne Kuusi ja juristi Kai Kuusi.


title: Kano

text: Kano on Nigerian Kanon osavaltion pääkaupunki. Kano on perustettu perimätiedon mukaan ennen 900-lukua ja siitä muodostui hausojen kaupunkivaltio. 1800-luvulla sen valloittivat fulbet, joiden asettamat emiirit hallitsevat edelleen perinteisellä arvonimellään. Kaupunki on tärkeä maatalouden keskus, minkä lisäksi siellä on teollisuutta. Kanon asukasluku oli vuoden 2005 arvion mukaan 2 993 000.


title: Kano

text: Kanon kaupunki sijaitsee Pohjois-Nigerian Kanon osavaltiossa. Kano on myös osavaltion pääkaupunki. Kaupunki on rakennettu Jakara-joen varrelle. Kanon vanhankaupungin aluetta hallitsevat kaksi kukkulaa, 534 metriä korkea Dalla ja 517 metriä korkea Goron Dutse. Alueella on useita lampia ja kaivettuja kuoppia, joista on kerätty mutaa vanhankaupungin talojen rakennukseen. Kaupunki voidaan jakaa noin sataan "unguwa"-nimiseen alueeseen, joiden keskuksena toimii tavallisesti tori ja moskeija.


title: Kano

text: Tarinan mukaan nykyinen Kano perustettiin Dallan kukkulan juurelle jo ennen 900-lukua. Paikan varhaiset asukkaat olivat pakanallisia animisteja. Historiallisissa lähteissä mainitaan sen asukkaiden seuranneen edelleen Pohjois-Nigeriassa harjoitettavan bori-kultin tapaisia menoja. Kultin johtaja toimi myös paikallisen kuninkaan tavoin. 900-luvulla alueelle tuli Baguda-nimisen päällikön johtama joukko ulkomaisia muuttajia, joista tuli lopulta kaupungin johtava väestönosa. Tällöin Kanosta alkoi muodostua myös kaupunkivaltio ja muurien ympäröimä hallinnollinen keskus. Bagudan johtamat siirtolaiset ovat saattaneet olla muslimeja, mutta varmuutta asiasta ei ole. Joka tapauksessa he sulautuivat ajan kuluessa paikalliseen kulttiin. Kanon kuningasluettelon ensimmäinen islamilainen hallitsijanimi oli Osumanu Zamnagaw, joka hallitsi kaupunkia vuodesta 1343 vuoteen 1349. Joissakin historiallisissa lähteissä hänen seuraajansa kaudella sanotaan Kanoon saapuneen Wangarawa-nimisen malilaisen islamilaisen lähetyssaarnaajan. Jotkin muut lähteet ajoittavat samat tapahtumat kuitenkin vasta seuraavalla vuosisadalle 1400-luvulle. Samalla vuosisadalla on myös muita merkkejä islamin suuremmasta vaikutuksesta. Paikallinen ratsuväki omaksui tyypillisesti pohjoisafrikkalaiset haarniskat ja vuosien 1421–1438 on tarina islamin jo tuolloin omaksuneesta Bornuta saapuneesta ruhtinaasta. Islam lienee vakiinnuttanut asemansa Kanossa vasta tällöin. Samalla kaupungista oli tullut osa Saharan ylittäviä kauppareittejä. Kameleita oli tullut Kanoon ensi kertaa vuonna 1452 ja Kanon yläluokka vaurastui orjakaupalla. 1400-luvulta on peräisin myös nykypäiviin saakka säilynyt kaupunginmuuri, joka rakennettiin edellisen 1100-luvulla rakennetun muurin paikalle. Muurilla on pituutta 20 kilometriä ja siihen kuuluu 14 porttia. 1400-luvulla rakennettiin myös Gidan Rumfa, eli nykyinen Kanon emiirin palatsi.


title: Kano

text: Vuonna 1504 Kanoon saapui Abu 'Abd Allah Muhammad bin al-Tilimsani -niminen lähetyssaarnaaja Pohjois-Afrikasta. Häntä pidetään suufilaisuuden ja šarialain tuojana paitsi Kanossa, mutta myös hausojen alueella yleensä. Kanon kuningas Muhamman Rumfa (1463–1499) oli aloittanut jo hieman aiemmin muille islamilaisille alueille tyypilliset sukupuolten erottelut ja islamilaisten juhlapyhien seurannan. Historialliset lähteet koskien Kanon suhteita alueen muihin valtakeskuksiin ovat epäselviä. 1400-luvulla kaupunki lienee ollut Bornun alainen ja 1500-luvulta Songhai-valtakunnan alainen. Kuitenkin kaupungilla oli myös oma hallitsijasukunsa, joka tribuutin maksamisen ohella toimi suhteellisen itsenäisesti. Songhai-valtakunnan jälkeen alueella vaikutti Kebbin kuningaskunta ja 1600-luvulla Kano kärsi sotaisten kwararafojen jatkuvista hyökkäyksistä. Kanon kuningas Babba Zaki (1768–1776) perusti mahdollisesti arabien vaikutteesta itselleen musketeilla varustetun henkivartioston. Ilmeisesti hänet tunnettiin myös tyrannina ja mahdollisesti tästä juontuneesta sekasorrosta johtuen Kano päätyi jihadia harjoittaneiden fulbejen hallintaan vuonna 1807. Kaupungin vuoteen 1819 hallinnut ensimmäinen fulbe-emiiri oli nimeltään Sulaymanu ja hänen seuraajansa Dabo. Emiiri Usumanin valtakaudella (1846–1855) kaupungissa vieraili saksalainen tutkimusmatkailija Heinrich Barth. Barth kuvaili kaupunkia kukoistavaksi kaupan keskukseksi ja hänen mukaansa sen asukasluku oli noin 30 000.


title: Kano

text: Vuonna 1893 Kanossa syttyi sisällissota eri vallantavoittelijoiden kesken. Sokoton kalifaatti oli tukenut joitakin vallan perijöitä, mikä johti sittemmin tulehtuneisiin suhteisiin kaliffin ja paikallisen emiirin välillä. 1900-luvun alussa paikalle saapuivat britit. Brittilähetyssaarnaaja Canon C.H Robinson vieraili kaupungissa vuosisadan alussa. Mukana oli myös tohtori Walter Miller. Molemmat kirjoittivat Kanosta brittiviranomaisille negatiiviseen sävyyn, mikä lienee vaikuttanut sittempään brittien päätökseen vallata kaupunki. Varsinainen syy kaupungin valtaamiselle oli erään brittilähettilään murha. Kanon emiiri Aliyu (1894–1903) oli antanut murhaajalle turvapaikan Kanosta, jota seurasi brittien sotilaallinen väliintulo. Kaupunki vallattiin vuonna 1903 lyhyen taistelun jälkeen.


title: Kano

text: Siirtomaavallalla oli huomattava vaikutus Kanon kehitykseen. Kaupungista tuli alueen länsimaalaisen koulutuksen keskus. School for Arabic Studies opetti arabiaa ja islamia länsimaalaisin periaattein, minkä lisäksi kaupunkiin perustettiin Abdullahi Bayero College. minkä lisäksi alueella aloitettiin sittemmin Nigerian taloudelle hyvin merkittävien maapähkinöiden viljely. Vuonna 1951 valmistui Nigerian suurin moskeija Kanon keskusmoskeija. Siirtomaakauden lopulla alkoi eurooppalaistyylisten poliittisten puolueiden piiriin keskittynyt poliittinen liikehdintä. Kanossa politiikassa vaikuttivat eri puolueita kannattaneet suufilaiset veljeskunnat. Itsenäisyyden jälkeen Kanon politiikkaan on vaikuttanut myös Sokoton perinteinen johtava asema, jollainen sillä oli sitten 1800-luvun fulbejen jihadin jälkeen. Suhde on johtanut erilaisiin eripuriin Kanon aseman sittemmin vahvistuessa taloudellisena ja poliittisena keskuksena Sokotoon nähden. Ongelmia on ollut myös uskonnon saralla. Vuonna 1980 kaupungissa syttyi väkivaltaisuuksia Muhammadu Marwan (Mai Tatsine) johtamien ääri-islamistien, maallisina pidettyjen muslimien ja Nigerian armeijan välillä. Arviolta noin 4 000 henkilöä sai surmansa armeijan ja Mai Tatsinen seuraajien välisissä yhteenotoissa, joissa Mai Tatsine itse sai lopulta surmansa. 20. tammikuuta 2012 islamistinen Boko Haram -järjestö teki kaupungissa pommi-iskujen sarjan poliisia ja muita viranomaisia vastaan, jossa kuoli ainakin 150. Iskuja on tehty seuraavinakin vuosina. Boko Haram vaatii sharia-lakien täytäntöönpanoa ja esimerkiksi julkisen liikenteen erottelua matkustajien sukupuolen mukaan. Boko Haramiin liittyvät levottomuudet ovat saaneet satoja tuhansia ihmisiä siirtymään kodeistaan.


title: Kano

text: Kano on merkittävä ympäröivän maatalousalueen keskus. Maapähkinöillä on edelleen suuri merkitys alueen taloudelle. Kaupungin elintarviketeollisuuden tuotteisiin kuuluvat myös esimerkiksi säilykkeet, kasviöljyt ja juomat. Muihin teollisuuden tuotteisiin lukeutuvat kankaat, kosmetiikka, lääkkeet, sairaalatarvikkeet, muovit, metallit, puuhuonekalut ja tiilet. Raskaampi teollisuus tuottaa esimerkiksi autoja, sementtiä, kemikaaleja ja terästä. Suuri osa kaupungin teollisuudesta on keskittynyt Bompain kaupunginosaan. Kaupungin talous on hyötynyt myös Nigerian öljyntuotannosta.


title: Kano

text: Kanon asukasluku oli vuoden 2005 arvion mukaan 2 993 000. Hausat muodostavat kaupungin väestön valtaosan. Paikallisia hausoja kutsutaan nimellä kanot tai kanawat. Toisen merkittävän paikallisen väestönryhmän muodostavat abagagyawat, joiden oman kansanperinteen mukaan he polveutuvat fulbeista ja kaupungin alkuperäisistä asukkaista. Monet Kanon asukkaista kuuluvat suufilaisiin veljeskuntiin, joista suurin on Qadiriyya. Qadiriyya on myös Kanon emiirien veljeskunta. Toinen merkittävä veljeskunta on Tijaniyya. Kanon emiiri on Nigeriassa huomattava islamilaisen yhteisön johtohahmo. Kaupungissa on myös pieni kristitty vähemmistö, jonka jäsenet koostuvat lähinnä kaupunkiin muualta Nigeriasta muuttaneista.


title: Nanotyrannus

text: Nanotyrannus (nimen merkitys: ”pieni tyranni”) on sukupuuttoon kuollut Tyrannosauridae-heimoon kuuluva lihansyöjädinosaurus, joka eli myöhäisliitukauden lopulla, noin 68–65 miljoonaa vuotta sitten. Sen nimesivät Williams ja Currie Bakker vuonna 1988. "Nanotyrannus" saattaa olla keskenkasvuinen "Tyrannosaurus rex", eikä siten oma lajinsa. Sen hampaat olivat kuitenkin erilaiset kuin "Tyrannosaurus rexillä."


title: Nanotyrannus

text: "Nanotyrannus" oli noin viisi metriä pitkä, kaksi metriä korkea ja noin tonnin painoinen.


title: Nanotyrannus

text: "Nanotyrannuksen" fossiileita on löydetty Montanan osavaltiosta Yhdysvalloista.


title: Nanotyrannus

text: "Nanotyrannus" esiintyy dokumenttisarjassa "Jurassic Fight Club", jossa se taisteli kahden nuoren "Tyrannosaurus rexin" kanssa.


title: Ibadan

text: Ibadan on kaupunki Nigeriassa. Se on Oyon osavaltion pääkaupunki ja samalla sen suurin kaupunki 2,6 miljoonalla (2007) asukkaallaan.


title: Ibadan

text: Jorubat perustivat kaupungin vuonna 1750 ja siitä tuli heidän sotilaallinen tukikohtansa. Kaupunki joutui brittiläisten haltuun 1893. Ibadan oli pitkään Länsi-Afrikan suurin kaupunki 1900-luvulla.


title: Ibadan

text: Ibadanin yliopisto on Nigerian vanhin yliopisto. Se perustettiin vuonna 1948 osana Lontoon yliopistoa.


title: San Andreasin siirros

text: San Andreasin siirros on Yhdysvaltain Kaliforniassa sijaitseva siirrosvyöhyke. Siirros on muodostunut Pohjois-Amerikan laatan ja Tyynenmeren laatan rajalle laattojen liikkuessa eri nopeuksilla luoteeseen. Siirroksen pituus on 1 287 km. San Andreasin siirroksen alueella esiintyy paljon maanjäristyksiä.


title: San Andreasin siirros

text: San Francisco ja Los Angeles sijaitsevat San Andreasin siirrosvyöhykkeellä.


title: San Andreasin siirros

text: San Andreasin siirroksen alueella on tapahtunut viisi huomattavaa maanjäristystä:


title: Velociraptor

text: Velociraptor (nimen merkitys: "”nopea varas”") on myöhäisellä liitukaudella (83–70 mvs) elänyt dinosaurussuku, joka kuuluu liskonlantioisten lahkon Dromaeosauridae-heimoon. Suvun fossiileja on löydetty Mongolian ja Kiinan rajamailta, josta löydettiin myös tunnettu fossiili, jossa "Velociraptor" on kuollut saaliinsa kanssa. Lajin nimesi Henry Fairfield Osborn vuonna 1924. "Velociraptor" ei todellisuudessa ollut niin älykäs ja nokkela petoeläin, eikä myöskään todistetusti saalistanut laumassa. Todellisuudessa "Velociraptor" oli älykkyydeltään samalla tasolla kuin nykyajan linnut.


title: Velociraptor

text: "Velociraptorin" sukulaisen, "Zhenyuanlongin", fossiilin löytyminen Kiinasta julkistettiin heinäkuussa 2015.


title: Velociraptor

text: "Velociraptor" ei ollut aikansa suurimpia petoja, vaan olisi ihmisen rinnalla vain hieman yli polven korkuinen. Pituus oli 1,8 metriä ja korkeus yhden metrin pään kohdalta. Paino oli 7–15 kg. "Velociraptorilla" oli pitkä, litteäkuonoinen pää. Hampaita oli noin 80, joista pisimmät olivat pituudeltaan 2,5 cm. Takaraajoissa oli sirppimäinen, noin 9 cm pitkä kynsi.


title: Velociraptor

text: Viimeaikaiset dinosauruslöydöt viittaavat siihen, että myös "Velociraptorilla" oli höyhenpeite.


title: Velociraptor

text: "Velociraptor" tuli erityisen tunnetuksi elokuvasta "Jurassic Park". Eläinten kokoa oli hieman liioiteltu, todellisuudessa ne olivat pienempiä. Elokuvan raptorit muistuttavat ulkomuodoltaan enemmän lähisukulaista "Deinonychusta", minkä lisäksi elokuvan raptoreiden anatomia oli virheellinen, sillä todellisuudessa niiden hännät olivat jäykkiä ja eturaajat malliltaan erilaisia. "Velociraptorin" uskotaan olleen nopea juoksija, mutta ei kuitenkaan yhtä nopea kuin gepardi, kuten elokuvassa väitettiin.


title: Velociraptor

text: Jurassic Park - fanien piireissä elokuvassa esiintynyt raptor tunnetaan nimellä "Velociraptor nublarensis" tai "Velociraptor sornaensis".


title: Charioteer

text:
FV 4101 Charioteer perustuu Cromwell-panssarivaunuun. 1950-luvulla Kuninkaalliset panssarijoukot tarvitsivat tulivoimaisempia panssarivaunuja jonka johdosta joihinkin Cromwell-vaunuihin asennetiin tehokkaampi 84 mm:n 20-naulainen tykki (sama kuin Centurion-panssarivaunuissa) uudessa tornissa. Suomessa tykki tunnettiin nimellä 84 PSVK 53. Näiden muunneltujen vaunujen merkinnäksi annetiin FV 4101 Charioteer Tank Destroyer. Noin 200 vaunua tuotettiin. 1950-luvun loppupuolella suurin osa vaunuista myytiin Itävaltaan, Suomeen ja Jordaniaan.
Charioteer-vaunut olivat Suomen puolustusvoimien ensimmäisiä kalustohankintoja sodan jälkeen. Vuonna 1958 saapui kolme vaunua ja vuonna 1960 35 vaunua. Vaunut olivat koulutuskäytössä vuoteen 1980 asti, jolloin viimeisetkin poistettiin. Samalla päättyi vuonna 1933 alkanut englantilaisten panssarivaunujen yhtämittainen käyttö Suomessa.


title: Jean M. Untinen-Auel

text: Jean Marie Untinen-Auel (s. 18. helmikuuta 1936 Chicago, Illinois, Yhdysvallat), kansainväliseltä nimeltään Jean M. Auel, on suomalaista sukujuurta oleva yhdysvaltalainen kirjailija, joka on kirjoittanut jääkauden aikaiseen esihistorialliseen Eurooppaan sijoittuvan Maan lapset -kirjasarjan.


title: Jean M. Untinen-Auel

text: Jean Auelin suomenkielisissä kirjoissa käytetään myös hänen omaa sukunimeään, sillä kaikki hänen isovanhempansa olivat suomalaissiirtolaisia. Auel on ollut naimisissa Ray Auelin kanssa vuodesta 1954, ja heillä on viisi lasta.


title: Jean M. Untinen-Auel

text: Jean Auel työskenteli 1960-luvulla kanslistina, ja suoritettuaan aikuisopiskelijana MBA-tutkinnon hän yleni yhtiössä luottopäälliköksi. Opinnot suoritettuaan hän irtisanoutui työstään ja uutta työpaikkaa etsiessään sai ajatuksen kirjoittaa novellin esihistoriasta. Hänen romaaninsa Ayla-tytön selviämiskamppailusta neandertalinihmisten parissa laajeni kirjasarjaksi, jossa on ilmestynyt kuusi osaa. Tätä "Maan lapset" -sarjaa on myyty yli 30 miljoonaa kappaletta ja se on käännetty 28 kielelle. Sarjan ensimmäisen osan, "Luolakarhun klaani", pohjalta tehtiin myös elokuva vuonna 1986. Kirjailija itse oli kuitenkin tyytymätön elokuvan toteutukseen, jossa pääosaa esitti Daryl Hannah, ja osti itselleen takaisin sarjan muiden osien filmioikeudet eikä ole tehnyt niiden osalta sopimuksia.


title: Jean M. Untinen-Auel

text: Auel on saanut useita kirjallisuuspalkintoja, ja "Luolakarhun klaani" oli ehdolla parhaasta esikoisteoksesta jaettavan American Book Award -palkinnon saajaksi. Auel on neljän yliopiston kunniatohtori.


title: Jean M. Untinen-Auel

text: "Luolakarhun klaani" yllätti lukijat antamalla erittäin todenmukaisen kuvan neandertalinihmisten elämästä. Vaikka monet tulkinnat perustuivat kirjailijan omaan pohdintaan, hän oli tehnyt laajapohjaista tutkimusta arkeologian alueella. Omakohtaista kokemusta saadakseen kirjailija osallistui selviytymistaidon kurssille, jossa oppi tekemään kivikauden tapaan tulta ja työkaluja sekä elämään luonnossa talviolosuhteissa.


title: Jean M. Untinen-Auel

text: Kirjan menestyessä Jean Auelin mahdollisuudet tehdä tutkimusta parantuivat edelleen, ja nyt hän pystyi myös vierailemaan kirjojensa esihistoriallisilla alueilla ja yliopistoissa. Niinpä kirjasarjan edetessä monet kuvaukset luonnosta, ihmisistä ja tapahtumista pohjautuvat tieteelliseen tutkimukseen.


title: Jean M. Untinen-Auel

text: Sarjan tapahtumat sijoittuvat jääkauteen noin 30 000 vuotta sitten, jolloin populaatiot olivat pieniä ja elanto perustui metsästykseen ja keräilyyn. Metallien käsittelyä ei ollut vielä keksitty, joten työvälineet tehtiin pääosin piikivestä.


title: Jean M. Untinen-Auel

text: Monien Maan lapset -sarjan lukijoiden mielestä kirjailija on viimeisissä teoksissa keskittynyt ehkä liikaakin tuomaan esille antropologista aitoutta ja kasvitieteellistä tarkkuutta, mutta silti kirjasarjan jatkoa odotetaan kaikkialla maailmassa.


title: Jean M. Untinen-Auel

text: Sarjan odotettu päätösosa "Maalattujen luolien maa" (The Land of Painted Caves) julkaistiin yhtaikaa maailmanlaajuisesti 29.3.2011. Julkaisu tapahtui ainakin Yhdysvalloissa, Britanniassa, Saksassa, Ranskassa, Hollannissa, Espanjassa, Italiassa, Serbiassa, Kroatiassa, Norjassa, Tanskassa, Japanissa, Ruotsissa ja Suomessa. Sarjan 6. osa jatkaa Aylan, hänen kumppaninsa Jondalarin ja heidän pienen Jonayla-tyttärensä tarinaa. Ayla saa kokea äitiyden ja heimon parantajana toimimisen haasteet.


title: Asynkroninen kommunikaatio

text: Asynkroninen kommunikaatio () eli ei-reaaliaikainen kommunikointi on kommunikointitapa, jossa kommunikoinnin osapuolet eivät ole ajallisesti toisistaan riippuvaisia eli ovat ajasta (ja paikasta) riippumattomia.


title: Asynkroninen kommunikaatio

text: Asynkronista kommunikaatiota ovat esimerkiksi kirjeenvaihto tai tietotekniikan puolella sähköposti, blogi ja uutisryhmät.


title: Johannes Vares

text: Johannes Vares (kirjailijanimeltään Barbarus, myös Johannes Vares-Barbarus, 12. tammikuuta 1890 – 29. marraskuuta 1946) oli virolainen lääkäri, josta tuli Viron sosialistisen neuvostotasavallan ensimmäinen pääministeri 21.6.1940 alkaen Jüri Uluotsin jälkeen sekä virkaatekevä presidentti Konstantin Pätsin 17.6.1940 tapahtuneen eroamisen vuoksi vuoden 1938 perustuslain mukaisesti.


title: Johannes Vares

text: Vares suoritti ylioppilastutkinnon Pärnun lukiossa ja muutti Kiovaan Ukrainaan opiskelemaan lääketiedettä. Hän palveli sotilaslääkärinä ensimmäisessä maailmansodassa ja vuosina 1918–1920 kotimaansa Viron vapaussodassa. Hänelle tarjottiin ansioistaan Vapauden ristiä, mutta hän kuitenkin kieltäytyi ottamasta kunniamerkkiä vastaan.


title: Johannes Vares

text: Rauhan palattua vuonna 1920 Vares asettui asumaan Pärnuun, missä työskenteli lääkärinä. Hänet tunnettiin myös radikaaleista sosialistisista ajatuksistaan ja runoilijana. Runoilijana hän käytti taiteilijanimeä Johannes Barbarus. Ensimmäinen runokokoelma "Fata Morgana" ilmestyi vuonna 1918 ja viimeinen vuonna 1936. Kaikkiaan runokokoelmia ilmestyi kymmenen.


title: Johannes Vares

text: Kun Neuvostoliitto kesällä 1940 miehitti Viron, asetti Andrei Ždanov Vareksen uuden kansanhallituksen pääministeriksi. Tämä oli yllätys, sillä Vares ei ollut aiemmin mukana puoluepolitiikassa. Hallituksen ministeriehdokkaat olivat Ždanovin nimittämiä, mutta yhden nimen oli Vares pystynyt lisäämään listaan. Varapääministeriehdokkaaksi Vares nimesi Tarton yliopiston historianprofessorin Hans Kruusin. Kruusin kohtaloksi tuli vuonna 1950 pidätys ja kiduttaminen "porvarillisena nationalistina".


title: Johannes Vares

text: Uusi hallitus, johdossaan Vares, aloitti toimintansa 21. kesäkuuta 1940. Yhtään avoimesti kommunistista henkilöä hallituksessa ei ollut. Vareksen hallitus ei, vastoin sen jäsenten enemmistön toiveita, ollut tilanteen herra. Se joutui kaikessa noudattamaan miehitysvallan johtajan Ždanovin tahtoa. Uudet vaalit määrättiin vaalilakia rikkoen toimitettaviksi 14.–15. heinäkuuta 1940. Tätä ennen oli entinen riigikogu lähetetty kotiin. Pidetyissä vaaleissa oli äänestysprosentti 84, ja kaikista äänistä tuli 93 prosenttia "Työkansan liitolle", sillä muiden puolueiden ehdokkaat ja ohjelmat oli julistettu "kansan vastaisiksi ja taantumuksellisiksi". 21. heinäkuuta Viro julistettiin neuvostotasavallaksi, ja Neuvostoliiton korkein neuvosto vahvisti tapahtuneen 6. elokuuta 1940.


title: Johannes Vares

text: Johannes Varesista tuli Viron Neuvostoliittoon yhdistymisen vuoksi 25.8.1940 Viron sosialistisen neuvostotasavallan korkeimman neuvoston puhemiehistön puheenjohtaja eli kansanedustuslaitoksen puhemies, joka neuvostojärjestelmässä merkitsi muodollisesti korkeinta valtiollista asemaa. Käytännössä kunkin neuvostotasavallan keskuskomitean pääsihteeri oli tärkein päättävä henkilö.


title: Johannes Vares

text: Saksan hyökättyä Neuvostoliittoon kesällä 1941 Vares siirtyi yhdessä vetäytyvän puna-armeijan kanssa syvemmälle Neuvostoliitton. Hän palasi Viroon vuonna 1945.


title: Johannes Vares

text: Viron sosialistista neuvostotasavaltaa johtanut Vares teki itsemurhan 29.11.1946 sen jälkeen, kun neuvostoliittolaiset olivat kuulustelleet häntä hänen Viron vapaussodan aikaisesta toiminnastaan.


title: Hortto Kaalo

text: Hortto Kaalo on suomalainen itäeurooppalaiseen ja ranskalaiseen mustalaismusiikkiin erikoistunut yhtye, joka esiintyy suomen kielellä ja romanikielellä. Yhtyeen perustivat vuonna 1969 Feija Åkerlund, Marko Putkonen, Taisto Lundberg ja Heikki Nyman. Heistä Nyman muutti pian perustamisen jälkeen Ruotsiin.


title: Hortto Kaalo

text: Jäsenistä Feija Åkerlund ja Marko Putkonen ovat kuuluneet kokoonpanoon koko ajan, Lundberg ja Ellen Hagert (taiteilijanimeltään Iris Ellen) vaihtelevasti. Yhtyeen romanikielinen nimi tarkoittaa ’tosi tummaa’.


title: Hortto Kaalo

text: Hortto Kaalon ensimmäinen single oli vuonna 1970 ilmestynyt kantaa ottava "Miksi ovet ei aukene meille". Yhtyeen kaksi ensimmäistä albumia myivät kultaa. Yhtye esiintyi myös televisiossa. Ensimmäinen viihdesarja oli Tuovi ja Marko Putkosen sekä Reima Nikkisen käsikirjoittama "Mustalaiseks olen syntynyt".


title: Hortto Kaalo

text: Yhtye lopetti aktiivisen keikkailun 1970-luvun lopulla. Sen jäsenistä Marko Putkonen on tullut tunnetuksi oopperalaulajana. Hortto Kaalolta ilmestyi 1990-luvulla yksi levy.


title: Hortto Kaalo

text: Hortto Kaalon jäsenet osallistuivat myös lastenmusiikin tekoon ja levyttivät useita kappaleita M. A. Nummisen ja Pekka Jalkasen "Iso mies ja keijukainen" -albumille sekä sitä seuranneelle "Oskari Olematon – Suutari Joonaksen iltapäivä, osa I" -levylle.


title: Hortto Kaalo

text: Yhtye on esiintynyt 2000-luvulla satunnaisesti.


title: Hortto Kaalo

text: Lokakuussa 2012 yhtye julkaisi 40-vuotisjuhlalevyn sekä järjesti juhlakonsertin Kansallisteatterissa.


title: Filip II

text: Filip II voi tarkoittaa seuraavia hallitsijoita:Filip II:een liittyvät myös seuraavat:


Uzbekistanin sosialistinen neuvostotasavalta, lyhenteeltä Uzbekistanin SNT (, ), oli Neuvostoliiton osavaltio Keski-Aasiassa. Se käsitti nykyisen Uzbekistanin alueen.


title: Uzbekistanin sosialistinen neuvostotasavalta

text: Uzbekistanin SNT perustettiin 27. lokakuuta 1924 samaan aikaan lakkautettujen Turkestanin ASNT:n, Horezmin SNT:n ja Buharan SNT:n osista. Uzbekistanin perustaminen oli osa Keski-Aasian rajojen uudelleenjärjestelyä kansallisuuksien mukaan. Uzbekistanin SNT liittyi Neuvostoliittoon 13. toukokuuta 1925. Uzbekistanin SNT:n pääkaupunkina oli aluksi Samarkand, mutta vuonna 1930 pääkaupunki siirrettiin Taškentiin.


text: Uzbekistanin SNT:n rajoissa tapahtui muutoksia 1920- ja 1930-luvuilla. Vuoteen 1929 asti sen alaisuuteen kuului Tadžikistanin ASNT, josta tuli samanarvoinen Tadžikistanin SNT. Vuonna 1936 Uzbekistaniin puolestaan liitettiin Karakalpakian ASNT, joka oli aikaisemmin kuulunut Kazahstanin SNT:aan. Toisen maailmansodan jälkeen tapahtui vielä lukuisia pieniä rajansiirtoja Uzbekistanin SNT:n ja Kazakstanin SNT:n välillä.


text: Uzbekistanin SNT nimettiin uudelleen 1. syyskuuta 1991 Uzbekistanin tasavallaksi, joka muodollisesti oli osa Neuvostoliittoa. Kun Neuvostoliitto virallisesti lakkautettiin 26. joulukuuta 1991, Uzbekistanista tuli itsenäinen valtio.


title: Henrik II

text: Henrik II voi tarkoittaa ainakin seuraavia henkilöitä:


title: Pusukala

text: Pusukala ("Helostoma temminckii") on labyrinttikaloihin kuuluva kala.


title: Pusukala

text: Pusukalan luonnonmuoto on vihertävä, mutta akvaarioissa yleisempi on vaaleanpunainen pusukala. Pusukala voi kasvaa yli 20 cm:n mittaiseksi hyvissä akvaario-olosuhteissa, mutta luonnossa jopa 30 cm.


title: Pusukala

text: Pusukaloja esiintyy luonnossa Thaimaasta Malesiaan ja eteläiseen Vietnamiin. Pusukala on yleinen ruokakala luontaisella esiintymisalueellaan.


title: Pusukala

text:
Pusukalat kuuluvat labyrinttikaloihin, jotka ovat saaneet nimensä labyrinttielimestä. Se on ylimääräinen hengityselin, jonka avulla aikuiset pusukalat voivat ottaa happea myös ilmasta. Pusukala on säyseä, mutta kaksi yksilöä saattavat mitellä voimiaan puskemalla huulia vastakkain. "Pusuttelu" on yleensä tappelua reviistä tai parven johtajuudesta, mutta jos siinä on mukana tärinää, niin silloin kyse on kosiomenoista.
Teknisesti pusuttelussa on kyse siitä, että tarkoituksena saada kiinni toisen taistelupukarin ylä- tai alahuulesta kiinni, ja jos se onnistuu kunnolla, saattaa kiinnipitäminen kestää useita sekunteja. Tämä yleensä määrää kumpi on ko. tappelun voittaja, ja pusuttelu loppuu siihen. Usein tappelun hävinneen osapuolen suu punoittaa ja aristaa muutamia päiviä.


title: Pusukala

text:
Yleensä suositellaan mieluummin parven hankkimista, koska pusukala osoittautuu sosiaaliseksi ryhmäkalaksi, jos vain saa kasvaa ryhmässä.
Yksinäinen pusukala voi muuttua varsinaiseksi häiriköksi muille kaloille. Pusukalojen kosiomenot ovat siis hyvin samankaltaisia kuin normaali voimienosoituspusuttelu, mutta siinä lisäksi kalat ovat taivuttaneet itsensä enemmän kaarien muotoon, vettä saattaa roiskua lattialle ja esiintyy "tärinää". Pusukala rakentaa poikasilleen kuplapesän veden pintaan. Poikasia ruokitaan kuten muitakin labyrinttikaloja, eli ensimmäiset päivät likoeläimillä. Myös erittäin hienolla jauheella, esim. jauhetulla Tubifexillä, Tetra Minillä yms. voi kokeilla ruokkia pieniä pusuja.
Erittäin tärkeää on veden hyvä laatu, munat homehtuvat todella helposti. Kelluvassa poikasakvaariossa voi kasvattaa pieniä pusukaloja, mutta aluksi ne ovat niin pieniä, että esim. lehtikalat voi imaista pienet pusut raoista ahnaisiin suihinsa.


title: Pusukala

text: Koska pusukala on planktonin syöjä, ei se koske edes pienimpiin mahdollisiin allaskumppaneihinsa, esimerkiksi kardinaalitetroihin, tai muihin pikkukaloihin. Välillä jotkut pusut innostuvat pusuttelemaan myös toisien kalojen kylkiä, esim. muut rihmakalat, lehtikalat ja monnit, yleensä se on varsin vähän aikaa kestävää, ja ei pahemmin muita kaloja haittaavaa.


title: Pusukala

text: Yhdelle pusukalalle kelpaa jo 300-litrainen akvaario, pariskunnalle tai kolmen ryhmälle 500-litrainen. 5-6 kalan parvelle sopiva on 600-700-litrainen akvaario. Vesiarvot ovat pusukalalle melko yhdentekevät, sillä se selviää melko vähähappisessa vedessäkin kertakaikkisen mainiosti labyrinttielimensä avulla. Pusukala viihtyy kuitenkin parhaiten vedessä jonka pH on alle 7. Lämpötila pusukalojen akvaariossa tulisi olla mielellään yli 25 astetta sillä labyrinttikalat ovat lämpimien vesien kaloja.


title: Pusukala

text: Pusukala rapsuttaa huulillaan luonnossa pikkueläimiä levän seasta, ja sitä se puuhastelee akvaariossakin. Huuliveikon ravinnoksi kelpaavat tavallinen hiutaleruoka ja normaalit pohjapelletit. Pusukalat myös syövät lahnamaisesti pohjasta noukkien, minkä vuoksi pelletit ovat hyvä lisä ruokavalioon.


title: Henrik IV

text: Henrik IV voi tarkoittaa seuraavia:


title: Nikolai Valujev

text: Nikolai Sergejevitš Valujev (, s. 21. elokuuta 1973 Leningrad, Neuvostoliitto) on venäläinen raskaan sarjan nyrkkeilijä ja WBA-liiton kaksinkertainen mestari. Hänet tunnetaan kehässä nimellä "The Beast from the East" (Peto idästä) ja "The Russian Giant" (Venäjän jätti). Valujev on pisin (213 cm) ja painavin (140 kg) nyrkkeilyn maailmanmestari kautta aikojen.


title: Nikolai Valujev

text: Valujev kokeili koripalloa ja kiekonheittoa, mutta löysi lopulta lajinsa nyrkkeilystä. Ammattilaisuransa hän aloitti vuonna 1993 vain 11 amatööriottelun jälkeen. Maailman huipulle hän nousi vasta kymmenisen vuotta myöhemmin, ja on vuodesta 2003 lähtien ollut saksalaisen Euroopan johtavan nyrkkeilypromoottorin, Wilfried Sauerlandin ohjauksessa. Ammattilaisurallaan Valujev on otellut 53 ottelua, ja voittanut niistä kahta lukuun ottamatta kaikki. Voitoista 33 kappaletta on tullut tyrmäyksellä.


title: Nikolai Valujev

text: Lokakuusta 2004 lähtien Valujev on voittanut Paolo Vidozin, Attila Levinin, Gerald Noblesin, Clifford Etiennen ja Larry Donaldin. Valujev teki lähes historiaa – hän jäi vain yhden voiton päähän legendaarisen Rocky Marcianon ennätyksestä yhtäjaksoisten tappiottomien otteluiden sarjassa.


title: Nikolai Valujev

text: Lauantaina 17. joulukuuta 2005 Valujev voitti Berliinissä WBA-liiton tunnustamassa maailmanmestaruusottelussa itseään 50 kilogrammaa kevyemmän ja 25 senttimetriä lyhyemmän yhdysvaltalaisen John Ruizin. Ottelu oli hyvin tasainen ja Valujev voitti mestaruuden lopulta pistein 116–113, 116–114 ja 114–114. Näin hänestä tuli ensimmäinen venäläinen ammattilaisten raskaan sarjan maailmanmestari sekä myös kaikkien aikojen pisin ja painavin maailmanmestari. Valujev puolusti mestaruuttaan Owen Beckiä vastaan 3. kesäkuuta Hannoverissa kolmannen erän tyrmäyksellä, 8. lokakuuta Monte Barrettia vastaan 11. erän teknisellä tyrmäyksellä ja tammikuussa keskeytyksellä 3.erässä Jameel McClinea vastaan. McCline hävisi kolmannessa erässä murrettuaan nilkkansa yhteydessä.  Valujev - McCline ottelu oli ottelijoiden yhteenlasketun painon perusteella suurin raskaansarjan ottelu. Ottelu oli myös ensimmäisen Sveitsissä järjestetty raskaansarjan ottelu jossa oteltiin mestaruudesta.


title: Nikolai Valujev

text: Lauantaina 14. huhtikuuta 2007 Valujev hävisi maailmanmestaruustittelinsä uzbekistanilaiselle Ruslan Tšagajeville. Ottelu kesti täydet 12 erää, mutta Tšagajev voitti mestaruutensa parempien pisteiden turvin (114–114, 117–111 ja 115–113). Tämä on Valujevin ensimmäinen häviö ammattilaisnyrkkeilyurallaan.


title: Nikolai Valujev

text: Seuraavan kerran Valujevin piti nousta kehään 31. toukokuuta 2008 kohtaamaan ensimmäisen voittajansa Tšagajev. Panoksena ottelussa piti olla Tšagajevin WBA-liiton vyö. Tšagajev kuitenkin sairastui ja joutui luopumaan vyöstään. Tämän seurauksena Valujev kohtasi Ruizin 30. elokuuta ottelussa avoimena olleesta WBA-liiton väliaikaisesta mestaruudesta, jonka voittajan on määrä kohdata Tšagajev tämän tervehdyttyä. Valujev voitti Berliinin Max Schmeling Hallessa käydyn ottelun hajaäänituomiolla ja näin hänestä tuli WBA liiton väliaikainen mestari. Kun Tšagajev ei saanut itseään kuntoon, joutui hän luopumaan vyöstä ja Valujevista tuli WBA liiton pysyvä mestari. Ensimmäisen kerran Valujev puolusti titteliään amerikkalaista Evander Holyfieldiä vastaan 20.12.2008. Ottelu kesti täydet erät ja Valujev julistettiin lopulta voittajaksi. Tuomio aiheutti kuitenkin kiistelyä ja Holyfieldin leiri teki asiasta protestin.


title: Nikolai Valujev

text: Valujevin piti kohdata 30.5.2009 Helsingissä Tšagajev WBA-liiton mestaruusottelussa, mutta se peruttiin sitä edeltävänä iltana. Kamppailun peruuntumisen vuoksi WBA-liitto päätti, että Valujev on liiton mestari.


title: Nikolai Valujev

text: Marraskuussa 2009 Valujev menetti WBA:n raskassarjan maailmanmestaruuden David Hayelle 12 eräisessä kamppailussa tuomariäänin 116-112, 116-112, 114-114.


title: Polynomi

text: Matematiikassa polynomi on lauseke, joka saadaan yhdestä tai useammasta muuttujasta ja vakioista yhteen-, vähennys- ja kertolaskulla, sekä positiiviseen kokonaislukueksponentin osoittamaan potenssiin korottamisella. Esimerkiksi lauseke formula_1 on polynomi. Lausekkeet, joissa on muuttujia myös jakajassa, eivät ole polynomeja. Polynomit ovat samalla yksi laji matemaattisia funktioita.


title: Polynomi

text: Polynomi koostuu yhdestä tai useammasta termistä, joiden sisällä ei esiinny muita laskutoimituksia kuin kertolaskua sekä potenssiin korotusta. Jos termejä on vain yksi, on kyseessä monomi. Jos niitä on kaksi, sanotaan polynomia binomiksi ja jos niitä on kolme, trinomiksi. Edellä esitetty polynomi on siis trinomi, jonka termit ovat x², -4x ja 7.


title: Polynomi

text: Koulumatematiikassa polynomeja käytetään etenkin seuraavankaltaisissa tehtävissä: Ratkaise "x" yhtälöstä "x"² + 2"x" = 4. Tällöin on kyse analyysissä käsitellyistä polynomifunktioista. Polynomeja esiintyy kuitenkin matematiikassa hyvin laajalti, eikä niiden funktiotulkinta suinkaan ole aina oleellinen. Esimerkiksi generoivia funktioita esitetään polynomeilla, mutta ne eivät nimestään huolimatta ole funktioita lainkaan.


title: Polynomi

text: Polynomin p(x) nollakohdat saadaan selville ratkaisemalla yhtälö p(x) = 0. Yllä esitetyssä kuvassa polynomilla on kolme nollakohtaa.


title: Polynomi

text: Renkaassa "R" voidaan määritellä polynomi "p(x)", formula_2, missä formula_3. Selvästi tällainen polynomi vastaa ääretöntä jonoa formula_4, jossa taas kaikki "a" ovat renkaan "R" alkioita. Polynomien voidaan siis ajatella olevan vain muodollisia kirjoitelmia, joissa "x" on pelkkä symboli, määräämätön. Muodollisille kirjoitelmille voidaan määritellä polynomien yhteen- ja kertolaskua vastaavat laskutoimitukset, jolloin muodostuu polynomirengas formula_5. Polynomirenkaita käsiteltäessä polynomeja ajatellaan joko muodollisina kirjoitelmina tai funktioina riippuen siitä, kumpi on tarkoituksellisempaa. Valitsemalla "p"("x"):n määritelmässä, että rengas "R" on reaalilukurengas, saadaan peruskoulusta tutut polynomit.


title: Polynomi

text:
Suurinta lukua "n", jolla "a" ≠ 0 kutsutaan polynomin asteeksi. Alla esiintyvien laskulakien säilyttämiseksi myös nollapolynomin tapauksessa määritellään sille erikseen, että aste = -∞. Polynomin "f"("x") astetta merkitään deg("f"("x")), joka selkeyden vuoksi usein lyhennetään muotoon deg "f"("x"). Asteet toteuttavat muun muassa seuraavat laskulait:
Mikäli kyseessä oleva rengas on lisäksi kokonaisalue, on säännössä 1 voimassa yhtäsuuruus.


title: Polynomi

text: Analyysissä käsitellyt polynomifunktiot yli formula_8:n ja formula_9:n ovat tärkeä sileiden funktioiden aliluokka. Sileät funktiot ovat funktioita, joilla on kaikkien kertalukujen derivaatat.


title: Polynomi

text: Polynomien arvoja on helppo määrittää johtuen polynomien yksinkertaisesta rakenteesta. Polynomeja käytetäänkin paljon numeerisessa analyysissä, jossa polynomeilla voidaan approksimoida funktioita ja siten funktioille voidaan määrittää vaikkapa numeerisia integraaleja.


title: Polynomi

text: Tietokoneiden numeerisessa laskennassa polynomifunktiot on usein korvattu kehittyneemmillä splineillä. Splinit ovat paloittain määriteltyjä polynomeja ja ne tarjoavat joustavamman tavan approksimoida sileitä funktioita kuin polynomit. Splinejä käytetään splini-interpoloinnissa ja tietokonegrafiikassa.Algebran peruslauseesta seuraa, että reaalikertoiminen polynomi voidaan lausua sellaisten reaalikertoimisten polynomien tulona, jotka ovat ensimmäistä tai toista astetta. Toisen asteen polynomi tulee kyseeseen silloin, kun polynomin nollakohdat ovat kompleksilukuja. Ne ovat tällöin parittain toistensa kompleksikonjugaatteja.


title: Polynomi

text: Esimerkiksi reaalikertoiminen polynomi formula_10 jakautuu tekijöihin seuraavasti:


title: Polynomi

text: Koska tässä kumpaakin tekijäpolynomia vastaava diskriminantti on formula_12 ja siis negatiivinen, ei tekijäpolynomeja voida enää jakaa reaalikertoimisiksi ensimmäisen asteen polynomeiksi.


title: Polynomi

text: Lineaarialgebrassa neliömatriisin karakteristinen polynomi sisältää useita tärkeitä matriisin ominaisuuksia.


title: Polynomi

text: Verkkoteoriassa verkon muuttujan "x" kromaattiset polynomit kertovat kuinka monella tavalla verkko voidaan värittää "x" värillä.


title: Polynomi

text: Kombinatoriikassa käytetään generoivia funktioita, joita käyttäen monet kombinatoriset tarkastelut voidaan palauttaa polynomien käsittelyksi. Tarkastellaan esimerkin vuoksi vaaleja, jossa erässä vaalipiirissä on ehdolla kaksi vasemmiston ehdokasta. Tällöin vaaleja edustaa generoiva funktio "f"("x") = 1 + 2"x" + "x²", jossa siis "x":n kerroin kertoo, kuinka monella tavalla "k" vasemmistolaista voidaan valita. Jos jossain toisessa vaalipiirissä on myös ehdolla kaksi ehdokasta, tässä vaalipiirissä vaaleja edustaa myös "f"("x"). Vastaus kysymykseen, kuinka monella tavalla näissä kahdessa vaalipiirissä yhdessä voidaan valita "s" vasemmistolaista saadaan tulopolynomin astetta "s" olevan termin kertoimesta.


title: Polynomi

text: Yllä polynomi määriteltiin siten, että alin esiintyvä "x":n eksponentti on 0. Joissain tilanteissa on kätevää ottaa mukaan myös negatiiviset eksponentit, jolloin saadaan muotoa formula_13 olevia lausekkeita. Tällaisia yleistettyjä polynomeja kutsutaan Laurentin polynomeiksi.


title: Polynomi

text: Toinen mahdollinen yleistys ovat usean muuttujan polynomit, joiden yleinen muoto on formula_14. Hyväksymällä summauksen aloittaminen negatiivisesta luvusta saadaan usean muuttujan Laurentin polynomit.


title: Polynomi

text: Jos hyväksytään myös äärettömän monitermiset polynomit, johdutaan analyysissä keskeisiin potenssisarjoihin.


title: Polynomi

text: Polynomi koostuu yhdestä tai useammasta monomista. Monomia sanotaan myös termiksi.


title: Polynomi

text: Esim. 1. formula_15 on polynomi, joka koostuu kolmesta monomista.


title: Polynomi

text: Merkitään formula_16 ja formula_17.


title: Polynomi

text: Polynomeja voidaan laskea yhteen ja vähentää. Täytyy muistaa, että vain ne monomit, joissa on sama muuttujaosa, voidaan yhdistää.


title: Polynomi

text: Esim. 2. Lasketaan yhteen polynomit formula_18 ja formula_19,


title: Polynomi

text: formula_20. Sulkeet voidaan poistaa, koska niiden edessä on plus-merkki. Lasketaan yhteen monomit, joissa on sama muuttujaosa.


title: Polynomi

text: Saadaan formula_21.


title: Polynomi

text: Polynomin kertominen vakiolla tapahtuu siten, että jokainen termi kerrotaan vakiolla erikseen. Katso esim. 3.


title: Polynomi

text: Jos vakio, jolla kerrotaan on formula_22 riittää, kun polynomista vaihdetaan kaikki etumerkit.


title: Polynomi

text: Esim. 4. formula_23. Huom. Tätä merkitään myös formula_24.


title: Polynomi

text: Nyt siis osaamme poistaa sulkeet, kun niiden edessä on miinus-merkki.


title: Polynomi

text: Esim. 5. Lasketaan polynomien erotus formula_25.


Polynomi


title: Polynomi

text: Polynomin kertominen monomilla tapahtuu samoin kuin polynomin kertominen vakiolla. Katso esim. 6.


title: Polynomi

text: Polynomien kertolasku on sitten jo monimutkaisempi juttu. Se selviää parhaiten esimerkin avulla. Katso esim. 7. Täytyy muistaa, että "kaikki kerrotaan kaikilla."


title: Neuvostoliiton johtaja

text: Neuvostoliiton johtajat luotsasivat Neuvostoliittoa sen historian ajan 1922–1991. Heistä ensimmäinen oli Vladimir Lenin, joka oli johtanut bolševikkeja vuodesta 1903. Omalla valtakaudellaan Josif Stalin esitti itsensä Leninin seuraajana ja työn jatkajana pyyhkien historian lehdiltä Leninin kuoleman jälkeiset johtajat, esimerkiksi vuosien 1924–1930 pääministeri Aleksei Rykovin, joka korvattiin Stalinin suosikki Vjatšeslav Molotovilla. Stalin ajoi liittolaisineen Lev Trotskin maanpakoon 1929, ja suositun bolševikkijohtaja Sergei Kirovin murhasta vuonna 1934 alkaneissa Stalinin vainoissa tuomittiin ja teloitettiin monet aiemmin korkeissa asemissa olleen kommunistit kuten Grigori Zinovjev, Lev Kamenev ja Nikolai Buharin.


title: Neuvostoliiton johtaja

text: Stalinin valtakauden jälkeen kommunistipuolueen ensimmäiseksi sihteeriksi tuli Nikita Hruštšov. Koska kommunistipuolue oli Neuvostoliiton ainoa sallittu puolue, oli sen ylin viranhaltija käytännössä myös valtion korkein johtaja.


title: Jussi Markkanen

text: Jussi Aleksi Markkanen (s. 8. toukokuuta 1975 Imatra, Suomi) on suomalainen jääkiekkomaalivahti, joka lopetti ammattilaisuransa kevään 2018 aikana. Hän on pelannut useissa Euroopan jääkiekkoliigoissa sekä NHL:ssä, jonne hänet varasi Edmonton Oilers viidennellä varauskierroksella .


title: Jussi Markkanen

text: Ennen NHL:ään siirtymistään vuonna 2001, Markkanen pelasi SM-liigaa Tapparassa (vuosina 1995–1996 ja 2000–2001) ja SaiPassa (1996–2000). Markkanen on nykyisin yksi SaiPan liigajoukkueen omistajista ja omistaa organisaatiosta 19.01%. Hän myös toimii seuran toimitusjohtajana.


title: Jussi Markkanen

text: Markkanen pelasi suurimman osan NHL-urastaan Edmonton Oilersin joukkueessa. Kauden 2003–2004 hän aloitti New York Rangersissa, mutta palasi jo saman kauden lopulla Edmontoniin. aikana Markkanen edusti Venäjän Superliigassa Lada Toljattin joukkuetta, jossa hän saavutti 31 voittoa, 9 tasapeliä sekä 9 tappiota. Työsulun päätyttyä Markkanen palasi jälleen Edmontoniin, jossa hän pääsi kauden päätteeksi pelaamaan Stanley Cupin finaaleita Carolina Hurricanesia vastaan Oilersin ykkösmaalivahdin, Dwayne Rolosonin loukkaannuttua. Hän keräsi laajalti arvostusta hyvien otteidensa ansiosta ja pelasi muun muassa yhden nollapelin, mutta Oilers joutui lopulta taipumaan Hurricanesin edessä ja Stanley Cup matkasi Carolinaan.


title: Jussi Markkanen

text: Kaudelle 2007–2008 Markkanen päätti palata Suomeen ja liittyi Jokereiden vahvuuteen. Seura tiedotti 30. heinäkuuta 2007 pidetyssä lehdistötilaisuudessa Markkasen liittymisestä joukkueeseen. Markkanen ilmoitti toukokuussa 2008 siirtyvänsä TsSKA Moskovan joukkueeseen kaksivuotisella sopimuksella. Kaudeksi 2009–2010 hän siirtyi Sveitsin liigan EV Zugiin.


title: Jussi Markkanen

text: Toukokuussa 2013 julkistettiin Markkasen palaavan neljän Zugissa pelatun kauden jälkeen kaksivuotisella sopimuksella SaiPaan. Hän oli pelannut SaiPassa edellisen kerran keväällä 2000.


title: Jussi Markkanen

text: Kauden 2013–2014 päätösgaalassa julkistettiin Jussi Markkasen valinta SM-liigan vuoden maalivahdiksi. Hänet valittiin myös SM-liigan tähdistökentälliseen.


title: Jussi Markkanen

text: Huhtikuussa 2016 Markkanen teki kaksivuotisen jatkosopimuksen SaiPan kanssa. Helmikuussa 2017 Markkanen siirtyi loppukauden mittaiselle lainalle sveitsiläiseen EV Zugiin. Kaudeksi 2017–2018 hän palasi sopimuksensa mukaisesti Saimaan Palloon.


title: Jussi Markkanen

text: Syyskuun 22. päivänä 2008 Markkasen nelivuotias poika menehtyi pudotessaan Markkasten kerrostaloasunnon ikkunasta alas Moskovassa.


title: Jussi Markkanen

text: Suomen maajoukkuetta Markkanen edusti Salt Lake Cityn olympialaisissa 2002 sekä Maailmanmestaruuskisoissa 2002 ja 2004.


title: Q-teatteri

text: Q-teatteri on freelance-näyttelijöiden Antti ja Leo Raivion sekä Heikki Kujanpään vuonna 1990 perustama ammattiteatteri, jonka 50-henkinen jäsenistö koostuu pääasiassa freelance-teatterintekijöistä. Se sijaitsee Helsingin Etu-Töölössä.


title: Q-teatteri

text: Syksyllä 2012 aloitti Q-teatterin ensemble, jota johtavat teatterinjohtaja Antti Hietala ja ohjaaja-näyttelijä Jani Volanen. Ensemble mahdollistaa taiteellisen työskentelyn jatkuvuuden ja koostuu freelancer-sopimuksin työskentelevistä teatterintekijöistä. Siinä näyttelevät Lotta Kaihua, Elina Knihtilä, Tommi Korpela, Elena Leeve, Pirjo Lonka, Jussi Nikkilä, Eero Ritala ja Jani Volanen.


title: Q-teatteri

text: Teatterin ensimmäinen ensi-ilta oli Antti Raivion monologinäytelmä Viimeinen karavaani vuonna 1990. Teatterin ohjelmistossa on vuosittain kahdesta kolmeen ensi-iltaa. Se on tuottanut monena kesänä näytelmän myös Suomenlinnan kesäteatteriin. Q-teatteri on myös osatuottajana erilaisissa kertaluonteisissa yhteistuotannoissa. Vuodesta 2000 Q-teatteri on järjestänyt kansainvälisen Baltic Circle -festivaalin, vuoteen 2007 saakka joka toinen vuosi ja sittemmin vuosittain. Kiila-ryhmä myönsi Q-teatterille vuonna 1995 Kiila-patsas-tunnustuspalkinnon. Vuonna 2005 Q-teatteri valittiin Vuoden teatteriksi.


title: Q-teatteri

text: Q-teatterin yhteydessä toimii 15–20-vuotiaille suunnattu Nuorten Teatteri, joka valmistaa yhden produktion vuodessa.


title: Q-teatteri

text: Teatterilla on 180–200-paikkainen iso näyttämö ja pienempi 40–60-paikkainen Puoli-Q-näyttämö. Teatterin toimintaa tukevat opetus- ja kulttuuriministeriö ja Helsingin kulttuurikeskus.


title: Q-teatteri

text: Lähteenä Q-teatterin esitysarkisto.


title: Fysikaalinen kemia

text: Fysikaalinen kemia soveltaa fysiikan menetelmiä kemian ongelmien ratkaisemiseksi. Fysikaalinen kemia tutkii aineen ominaisuuksia, vuorovaikutuksia ja olomuodon muutoksia sekä molekyyli- että nano- ja makrotasolla.


title: Fysikaalinen kemia

text: Fysikaalisen kemian perustajana pidetään Willard Gibbsiä vuoden 1876 julkaisunsa "On the Equilibrium of Heterogeneous Substances" perusteella. Tutkimuskohteita ovat muiden muassa termodynamiikka, kemiallinen kinetiikka, kvanttikemia, statistinen termodynamiikka, sähkökemia ja spektroskopia.


title: Fysikaalinen kemia

text: Kvanttimekaniikka on vienyt fysikaalista kemiaa huomattavasti eteenpäin tutkimalla kaikkein pienimpiä hiukkasia. Sen ansiosta laskennallisia menetelmiä ja tietokoneita voidaan käyttää kemiallisten prosessien mallintamiseen ja ymmärtämiseen. Fysikaalisen kemian tutkimus keskittyy erityisesti molekyylien ja nanorakenteiden ominaisuuksien selvittämiseen.


title: Televisiosarja

text: Televisiosarja on televisiossa jaksoina esitettävä ja erityisesti televisiota varten tuotettu ohjelma, joka sitoutuu yhden jatkuvan teeman tai juonen ympärille. Yhden jakson pituus on yleensä korkeintaan tunti, ja jaksoja tuotetaan "tuotantokausina". Perinteisesti televisiokanavat lähettävät sarjaohjelmia niille varatulla ohjelmapaikalla aina samaan aikaan, joko kerran viikossa, arkipäivisin tai päivittäin.


title: Televisiosarja

text: Television draamasarjat voidaan kerronnaltaan jakaa kolmeen kategoriaan. Antologiat ovat käytännössä yksittäisiä lyhytelokuvia. Jaksoja ei välttämättä yhdistä kerronnallisesti mikään asia, mutta sarjalla voi olla esimerkiksi sama juontaja tai tyyli. Antologiat olivat suosittuja televisiosarjojen alkuaikoina 1950-luvulla. Varsinaiset television draamasarjat voidaan jakaa kahteen tyyppiin juonen jatkuvuuden perusteella: joko jokainen jakso on oma tarinansa tai jaksot ovat pitkän ja jatkuvan juonikaaren osia. Näiden kahden lajin välinen ero on välillä häilyvä, sillä useimmissa sarjoissa, jotka keskittyvät joka jaksossa omaan tarinaansa, on mukana myös laajempi tarinajatkumo.


title: Televisiosarja

text:
Monet fiktiiviset sarjat saattavat keskittyä vain yhden protagonistin ympärille, mutta useimmissa sarjoissa on muutamia päähenkilöitä. Sarjoissa, joissa on jatkuva tarina, voi olla useita päähenkilöitä. Tunnin mittaisissa saippuasarjoissa voi olla jopa 15–20 päähenkilöä. Useiden päähenkilöiden tarkoituksena on yleensä mahdollistaa useampien juonikuvioiden rakentaminen ja niiden käsittely. Sarjojen keskeiset hahmot yleensä pysyvät samoina, joten yksittäinen jakso tarvitsee hyvin vähän alustuksia, sillä suurin osa hahmoista ja paikoista on katsojalle tuttuja.
Päähenkilöt saattavat myös vaihtua usein. Esimerkiksi Salatuissa elämissä päähenkilöt vaihtuvat saippuasarjoille tyypilliseen tapaan tuotantokausien vaihtuessa ja joskus kesken kaudenkin.


title: Alankomaiden historia

text: Alankomaiden historia alkaa esihistorialliselta ajalta 10 000 vuotta sitten.


title: Alankomaiden historia

text: Alankomaita ei ollut sanan nykyisessä merkityksessä olemassa ennen myöhäiskeskiaikaa. Tätä edeltävään aikaan liittyen on parempi puhua ”nykyisten Alankomaiden alueesta”. Alankomaiden alueella tai ainakin sen kuivilla rantakaistaleilla ja korkeilla hiekka-alueilla on asuttu jo kymmenientuhansien vuosien ajan. Vanhoista sorakerroksista Maastrichtin läheltä löydetyt jäänteet Neandertalinihmisestä on arvioitu yli 200 000 vuotta vanhoiksi. Asutus lienee ollut vain tilapäistä. Ensimmäiset pysyvät asukkaat olivat jääkauden (paleoliittisen kauden) metsästäjiä. Heistä on jäänyt todisteina piikivestä tehtyjä kirveitä ja nuolenkärkiä. Myös ensimmäinen kanootti on peräisin tältä ajalta (9000 eaa.). Jääkauden jälkeen mesoliittisella kaudella alueella asui useita eri heimoja.


title: Alankomaiden historia

text: Noin vuonna 5300 eaa. alkoi neoliittinen kausi, jolloin ensimmäiset maanviljelijät saapuivat alueelle. Tästä ovat todisteena Etelä-Limburgin lössiylängön hautalöydöt ja jäljet maatiloista. Maanviljelijät kuuluivat lineaariseen nauhakeramiikkakulttuuriin, ja heillä oli mukanaan viljaa, linssejä ja herneitä. Tämä kulttuuri ei pystynyt levittäytymään Alankomaiden muihin osiin, koska asukkaat eivät vielä tunteneet auraa, jolla savimaata olisi voinut muokata. Koska Alankomaat sopivat hyvin metsästämiseen, noin 4500 eaa. maanviljelijäkulttuuri hävisi väliaikaisesti. Vuoden 4100 eaa. tienoilla Drenthen maakunnassa oli suppilopikarikulttuuri, joka rakensi esihistorian merkittävimmät muistomerkit, hautakammioiksi rakennetut megaliitit (holl. "hunebed"). Tämä kulttuuri hävisi noin vuoden 3900 eaa. jälkeen.


title: Alankomaiden historia

text: Ensimmäinen pyörä on peräisin noin vuodelta 2400 eaa. Sen keksivät mahdollisesti kellopikarikulttuurin ihmiset, joilla oli asutusta Atlantin rannikolla Marokosta Skandinaviaan. Tähän aikaan työstettiin ensimmäistä kertaa Alankomaiden alueella metallia, josta todistavat Veluwen alueelta löydetyt kivialasimet ja kupariset tikarit. Metallin työstäminen yleistyi noin vuoden 2000 eaa. tienoilla pronssikauden alkaessa. Tämän seurauksena erityisesti Drenthe vaurastui, sillä todennäköisesti sen lävitse kulki tärkeä kauppareitti Itämeren ja Skandinavian suuntaan.


title: Alankomaiden historia

text: Ensimmäisellä vuosisadalla eaa. roomalaiset tulivat Reinin suistolle. Suurimman osan roomalaisesta ajasta Rooman valtakunnan raja kulki Reiniä pitkin linjalla Nijmegen–Utrecht–Katwijk. Keisari Tarajanuksen aikana roomalaisten valloittamasta osasta tuli osa provinssia Germania Inferior.


title: Alankomaiden historia

text: Roomalaisten aikana rakennettiin ensimmäiset kaupungit, joista tunnetuimpia olivat Noviomagus (Nijmegen), Trajectum (Utrecht), Coriovallum (Heerlen) ja Mosa Trajectum (Maastricht). Etenkin Maasjoen rannalla on edelleen kaupunkeja ja kyliä, joilla on roomalaiset juuret. Tuoreiden arkeologisten tutkimusten perusteella Maastricht on pysynyt roomalaisten ajoista lähtien jatkuvasti asuttuna. Useimmat muut kaupungit jäivät todennäköisesti asumattomiksi sekasortoisena kansainvaellusten aikana, vuosina 300–500.


title: Alankomaiden historia

text: Reinin pohjoispuolella, Rooman valtakunnan rajojen ulkopuolella asuivat friisit. Roomalainen kulttuuri vaikutti friiseihin suuresti: tulvien varalle pystytetyiltä kummuilta sekä hautakentiltä on löydetty roomalaisia käyttöesineitä ja kolikoita, mikä viittaa vilkkaaseen kaupankäyntiin friisien ja roomalaisten välillä. Kirjallisista lähteistä tiedetään myös, että jotkut friisit palvelivat Rooman armeijassa, vaikka vieraiden heimojen jäsenet eivät olleetkaan suoraan Rooman sotapäälliköiden alaisuudessa. Palvelusaikansa jälkeen he toivat kotiinsa roomalaista kulttuuria ja tapoja. Valtakunnan raja-alueilla asuivat germaanit, bataavit ja kaninefaatit. Bataavien pääkaupunki oli Oppidum Batavorum (Nijmegen). Vuonna 69 he nousivat kapinaan roomalaisia vastaan.


title: Alankomaiden historia

text: Kun bataavit oli saatu rauhoittumaan, oli Reinin alueen provinsseissa rauhallista seuraavan kahden vuosisadan ajan. Jokivarret sekä Brabantin ja Limburgin takamaat jaettiin suuriin tiluksiin, joiden keskellä oli usein kartano. Omistajat olivat rikkaita ja heidän pääasiallinen asuinpaikka oli useimmiten joissakin uusista kaupungeista, Colonia Claudia Agrippensiassa (Keulen), Colonia Ulpia Trajanassa (Xanten) tai Coriovallumissa (Heerlen).


title: Alankomaiden historia

text: Alkuperäinen germaaniskelttiläinen väestö roomalaistui vähitellen ja viljeli kartanon omistajien maita, harjoitti käsityöammatteja tai palveli armeijassa. Taloudellinen toiminta keskittyi etupäässä läheisellä valtakunnanrajalla sijaitsevien suurien armeijan tukikohtien tarpeiden täyttämiseen. 200-luvun puolivälistä lähtien tilanne alueella muuttui: yhä useammin raja-alueelle hyökkäsi ryösteleviä, Reinin toiselta puolelta tulleita heimoja, eikä ihmisten tilannetta parantaneet myöskään väkivaltaiset keisarien vallanvaihdokset. Lisäksi verotus kävi yhä ankarammaksi köyhdyttäen väestöä voimakkaasti.


title: Alankomaiden historia

text: Noin vuonna 290 saalilaiset frankit saapuivat näille seuduille asettuen roomalaisalueelle Reinin eteläpuolelle, erityisesti Scheldejoen tuntumaan. Bataavit ja kaninefaatit sulautuivat todennäköisesti frankkeihin, vaikka on myös pidetty mahdollisena, että he lähtivät pois roomalaisten mukana. Roomalaisten lukuisat yritykset päästä eroon frankeista epäonnistuivat, ja niin Julianus (josta tuli myöhemmin keisari) luovutti vuonna 355 nykyisen Flanderin ja Etelä-Alankomaat frankkien haltuun, jolloin frankeista tuli federaatteja ("foederati") eli Rooman liittolaisia.


title: Alankomaiden historia

text: Kansainvaellusten ja osaksi niistä seuranneen Rooman valtakunnan luhistumisen jälkeen Alankomaiden alue oli jakaantuneena kolmeen osaan. Friisit asuttivat rannikkoalueita, saksit alueen itäosaa ja frankit etelää. Frankkien rajakaupunki oli pitkän aikaa Nijmegen, jonne pystytettiin kuninkaan istuin. Frankit laajensivat alueitaan etelässä, pohjoisessa ja idässä kukistamalla muita kansoja.


title: Alankomaiden historia

text: Kaarle Suuren aikana, noin vuonna 800 frankkien valtakunta hallitsi sydänalueiltaan Belgiasta ja Pohjois-Ranskasta käsin suurta osaa Eurooppaa, muun muassa nykyistä Saksaa ja Pohjois-Italiaa. Näihin aikoihin kristinuskoon kääntyivät frankkien jälkeen myös friisit ja saksit, joskin heidät suurimmaksi osin käännytettiin pakolla. Valtakunnan suuren koon vuoksi Kaarle Suuren oli pakko antaa maat hallittaviksi lääniherroille, jotka olivat hänelle vastuussa. Vähitellen lääniherruudesta tuli perinnöllistä, ja tästä kehittyi lopulta feodalismi, joka hallitsi Eurooppaa aina uuden ajan alkuun asti.


title: Alankomaiden historia

text: Verdunin sopimuksessa vuonna 843 frankkien valtakunta jaettiin Kaarle Suuren kolmen pojanpojan kesken. Alankomaat tuli osaksi Keskifrankkien valtakuntaa, jota hallitsi kuningas Lothar I. Lotharin kuollessa vuonna 855 keskifrankkien valtakunta jaettiin kolmeen osaan, Lothringeniin, Burgundiin ja Italiaan. Lothar II:n hallitsema Lothringenin kuningaskunta käsitti Alankomaat sekä nykyiset Elsass-Lothringenin alueet.


title: Alankomaiden historia

text: Lothar II kuoli kuitenkin vuonna 869 lapsettomana, ja hänen setänsä, länsifrankkien hallitsija Kaarle Kaljupää sekä itäfrankkien hallitsija Ludvig Saksalainen, jakoivat Lothringenin kuningaskunnan keskenään. Alankomaat (Scheldejoelle asti) tulivat osaksi itäfrankkien valtakuntaa, josta tuli myöhemmin Pyhä saksalais-roomalainen keisarikunta. Tärkeänä kaupankäynnin keskuksena toimi tuona aikana friisien Dorestad. Dorestad menetti kuitenkin asemansa viikinkien hyökkäyksien seurauksena. Vuosina 866 ja 882 viikingit hyökkäsivät IJsseljoelle ryöstäen kauppapaikkana ja kirkollisena keskuksena toimineen Deventerin sekä Zutphenin.


title: Alankomaiden historia

text: Pyhä saksalais-roomalainen keisarikunta ei jäänyt poliittisesti yhtenäiseksi. Paikalliset lääninherrat tekivät kreivi- ja herttuakunnistaan omia pieniä ruhtinaskuntia ja olivat enää vain nimellisesti riippuvaisia keisarista. Suurta osaa Alankomaista hallitsivat keskenään tappelevat ruhtinaat kuten Gelren herttua, Brabantin herttua ja Utrechtin piispa. Myös Liègen ja Kölnin piispat sekaantuivat armeijoineen usein poliittisiin riitoihin. Vähitellen rannikolle muodostui Hollannin herttuakunta. Friisinmaata ja Groningenia hallitsi alempi aatelisto.


title: Alankomaiden historia

text: Vuoden 1000 tienoilla Länsi-Eurooppa alkoi toipua kaoottisesta ”pimeästä keskiajasta”. Väkiluku kasvoi, paljon uusia kaupunkeja perustettiin ja kaupankäynti kasvoi voimakkaasti. Myös nykyisten Alankomaiden ja Belgian alueet hyötyivät tästä kehityksestä. Kaupan painopiste oli vuosina 1100–1500 selkeästi Flanderissa, jossa Gent ja Brugge vaurastuivat lisääntyneen kaupan ansiosta. Tärkeää oli etenkin alueen toimiminen Reininmaan ja Englannin välisen kaupan solmukohtana. Alankomaiden itäosassa IJsselin varrella Hansaliittoon kuuluvat kaupungit kukoistivat; näitä olivat Hasselt, Kampen, Zwolle, Hattem, Deventer, Zutphen ja Doesburg.


title: Alankomaiden historia

text: Burgundin herttuakunnasta tuli 1300-luvulla merkittävä mahti Länsi-Euroopassa. Se liitti 1300- ja 1400-luvuilla hallintopiiriinsä useita kreivi- ja herttuakuntia, usein rauhanomaisin menetelmin (avioliitoin, rahalla ja perintöinä). Herttua Filip III:n hallintokaudella Burgundiin liitettiin Namur, Hainault, Hollanti, Friisinmaa, Zeeland ja Luxemburg. Laajimmillaan Burgundi ulottui Alankomaista aina Alpeille saakka.


title: Alankomaiden historia

text: Kun englantilaiset oli Jeanne d’Arcin myötävaikutuksella ajettu Ranskasta, oli Burgundin vuoro joutua liitetyksi voimistuvaan Ranskan kuningaskuntaan. Burgundin viimeinen herttua Kaarle Rohkea kuoli Ranskaa vastaan käydyssä Nancyn taistelussa vuonna 1477. Hänen tyttärensä Maria menetti Burgundin ydinalueet ja hallitsi yhdessä puolisonsa, Habsburgien sukuun kuuluvan keisari Maximilian I:n kanssa jäljelle jäänyttä aluetta, Alankomaita. Alankomaihin kuului myös nykyinen Belgia ja osa Pohjois-Ranskaa, ja juuri nuo alueet olivatkin Alankomaiden tärkein osa, mutta 1500-luvulta lähtien myös Hollannin maakunnan merkitys alkoi kasvaa.


title: Alankomaiden historia

text: Maximilian I:n ja Marian poika Filip meni naimisiin Kastilian prinsessa Johannan kanssa, ja hänestä tuli Espanjan hallitsija. Habsburgien valtakuntaan kuului nyt kolme osaa: Itävalta, Burgundille jääneet Alankomaat sekä Espanja.


title: Alankomaiden historia

text: Maximilian I:n pojanpoika Kaarle V sai perintönä Itävallan, Burgundin ja Espanjan. Kaarle oli syntynyt vuonna 1500 Gentissä, ja myöhemmin hänestä tuli myös keisari. Aluksi hänen oli vielä joidenkin Alankomaiden provinssien (esim. Flanderin) osalta vannottava uskollisuutta kilpailijalleen Ranskan kuninkaalle. Molemmat hallitsijat pääsivät yhteisymmärrykseen siitä, että tämä käytäntö oli vanhanaikainen, ja niin vuoden 1549 pragmaattisessa sanktiossa määrättiin, että Alankomaiden seitsemäntoista provinssia ovat riippumattomia Ranskasta ja Saksasta ja muodostavat itsenäisen kokonaisuuden Habsburgien valtakunnassa.


title: Alankomaiden historia

text: Muiden hallitsijoiden tavoin Kaarle V pyrki lisäämään henkilökohtaista valtaansa valtakuntansa alueella, mutta etenkään Alankomaiden eteläosissa tämä ei ollut helppoa, vaan vastustus hänen politiikkaansa kohtaan lisääntyi. Herttua Karl von Egmondin johtama Gelder pysyi kauan Kaarle V:n valtakunnan ulkopuolella. Gelderin herttua Kaarle V:stä tuli vasta vuonna 1543.


title: Alankomaiden historia

text: 1500-luvulla uskonpuhdistus saapui Alankomaihin, ja osa väestöstä kääntyi protestanttiseen uskoon. Kaarle V:n poika Filip II oli vakaumuksellinen katolilainen, joten hän vastusti luonnollisesti tätä. Lisäksi hän oli espanjalaismielinen eikä niinkään välittänyt Alankomaista, toisin kuin isänsä Kaarle V. Hallituskautensa alun jälkeen Filip II ei ollut enää edes käynyt valtakuntansa pohjoisosissa. Tästä ristiriidasta kehkeytyi lopulta kahdeksankymmenvuotinen sota (1568–1648).